text:
Benadiktus (Diktus) Olsen
Eftir Jústinus Leivsson Eidesgaard
Diktus í Rituvík hevur so stutt í kirkju, at hann næstan kann leypa tað í einum. Húsini standa beint við kirkjuna og hann hoyrir klokkuna túninum hvønn sunnumorgin og enntá tríggjar ferðir. Og Diktus, ella Benadiktus, sum rætta navnið er, hevur verið klokkari í mong ár. Hann er føddur 12 november 1939. Benadiktus er latinskt navn og merkir tann vælsignaði. Tú merkir, at Diktus er vælsignaður, tá ið tú prátar við hann, tú gerst róligur av hansara stilla sinni, sum allarhelst onkuntíð kann fara upp í topp
-Eg ringdi frá 1974 og heilt fram til vit fingu nýggju klokku í 1995. Klangurin í gomlu klokku var ikki nakað serligur, men hon ljóðaði líka frætt sum tann á Nesi, sigur Diktus mest sum við seg sjálvan, nú vit sita og práta inni í kirkjuni. Hann hevur verið úti í bønum í dag og rakað seyðalort. Seyðurin fer av bønum nú. Veltu hevur hann havt í nógv ár og væl fruktar í Rituvík. Ber veltan átta fold, verður væl latið at. Fremmandafólk hava verið og sett niður beint við kirkjuna. Tey vóru kvik. Loystu og settu niður undir 700 nýloyst fløg, uttan at nakar var burtur frá og kastaði sær á vatninum.
-Kjartan Højgaard og pápi mín, Jógvan á Teigunum vóru klokkarar um tað mund,i eg tók við. Eg ringdi fyrstu ferð til jarðarferðina hjá Dánjal Petur Højgaard. Hann var 97 ára gamal og sonur fyrsta niðursetumannin. Um hetta mundi arbeiddi eg sum handlangari í byggingini av høsnafarminum í Rituvík. Har vóru einar øgiligar hønur. Og hetta var eitt deiligt arbeiði, beint í túninum.
-Kjartan gjørdist sjúkur og eg avloysti hann. Hann doyði móti vári í 1976. Tá var eg eina korta tíð einsamallur.Tá kom Sørin Jacob fast sum klokkari og eg var aftur reservaklokkari. Maggi Olsen avloysti Sørin Jacob, tá ið hann legði frá sær vegna aldur og eg helt fram sum reservadeknur. Eg ringdi seinastu ferð í tólvta mána í 1995.
-Tað bar væl til hjá mær at vera sjómaður og deknur ta tíðina eg hevði skip. Eg fiskaði ikki sunnudag øll árini eg hevði skip og bát. Og eg tori at pástanda, at eg misti einki við ikki at fiska sunnudag. Tað var sunt fyri okkum, at hava ein dag frí um vikuna. Hesa tíðina kundi eg røkja klokkarastarvið eins væl og hin.
Søgan um gomlu klokkuna í kirkjuni í Rituvík, sum ongan serligan klang hevði, men sum ljóðaði líka frætt sum tann á Nesi er eitt sindur sjáldsom. Klokkan stavaði frá einum portogisiskum doriuskipið, sum var farið á land í Fiskifjørðinum í Grønlandi.
-Thorvald Hjelm, reiðari í Vági fekk klokkuna frá einum. Hon lá á einum neystalofti suðuri í Vági. Onkur her hjá okkum hevði frætt um hana. Eg haldi, at teir fingu hana fyri einki ella fyri lítið og lætt. Klokkan kom norður og Olivar Rasmussen, smiðjumeistari gjørdi arm og vekt á. Hetta var ein fyribilsloysn og hetta gjørdist ein drúgv fyribilsloysn, tað gingu fjøriti ár, áðrenn vit fingu nýggju klokkuna, sum nú klangar so vakurt yvir bygdina sunnumorgnar og høgtíðsdagar.
Diktus fór út á Nes at leita eftir konufólki.
-Tá ið tíðini gekk tað fyri seg soleiðis, at man fór við bili at preja og eg fór út á Nes og har gekk Myrna. Vit eiga seks børn, tríggjar dreingir og tríggjar gentir. Tað er vorðið til 12 barnabørn. Tað hevur fruktað betri í hjúnarlagnum enn í veltuni og eplafruktin í Rituvík er góð, sigur Diktus .
-Eg havi eitt tíggjumannafar, ein deiligan føroyskan bát við Kalbakshúsi og tað er ikki longur síðan í seinstu viku, at eg var ein túr við snellu út fyri Mjóvanesi. 600 pund bleiv tað til og eri eri nøgdur. Ì vetur hevur næstan ikki verið flótandi.
"Viðmerkingar kunnu sendast til Jústinus Leivsson Eidesgaard á tel. 22 31 43 ella í T-posti: justinus(at)olivant.fo”


c: text/html

text:
Í gjár vórðu 21 nýggir tilburðir av koronu staðfestir í Føroyum. Tað vísa nýggjastu tølini hjá landslæknanum. Øll fólkini eru smittað í Føroyum, og smittukeldan er kend.
Í gjár vórðu 996 fólk kannað fyri koronu. Í løtuni eru 95 smittað í Føroyum og 378 fólk eru í sóttarhaldi. Í gjár vórðu eisini 160 fólk koppsett fyri koronu. Av teimum fingu 53 fólk ta fyrru sproytuna og 107 fólki fingu ta seinnu sproytuna.
Nú hava 38.109 fólk fingið fyrru koppsetingina. 36.182 fólk hava fingið seinnu koppsetingina, og eru liðugt koppsett. Sostatt er nú liðugt at koppseta 67,5 prosent av føroyingum.

robotstxt: allowed

filter: keep


text:
Skabt som mand
Henda bókin er ein avbjóðing – ein avbjóðing til at liva treyst og kærliga sum maður, soleiðis sum Gud hevur ætlað tað. Men tað er ikki lætt fyri okkum menn at halda eina støðufasta kós á kynsliga økinum Hvønn dag eru nýggj kynslig tilboð, ikki minst á internetinum, og tað leiðir nógvar menn í freistingar og stórar hjúnalags- og lívskreppur.
Matthias Burhenne eggjar okkum til at síggja veruleikan í eyguna og nevna syndina við navni, so hon missir sín mátt. Men hann ger meira enn tað. Hann fevnir breitt og býður veruliga hjálp til at liva kynslívið á ein góðan hátt. Og hann gevur góð ráð um, hvussu eitt kærleikssamband, sum er kólnað, kann fáa nýtt lív og nýggjan eldhuga.
Rithøvundur: Matthias Burhenne
Forlag: LogosMedia
Útgivin: 2017
Blaðsíður: 243


text:
Í øðrum parti av kjakinum um átrúna og politikk spyrja vit, hvussu sambandið millum politikk og átrúna eigur at vera
Hvussu eigur sambandið millum politikk og átrúna at vera?
Hesin spurningurin verður viðgjørdur í øðrum parti av kjakinum um átrúnað og politikk.
Við pallborðið sita enn teir tríggir frá fyrsta parti, Heini í Skorini, Jógvan Jacobsen og Pætur Marjunarson Dahl, og afturat teimum koma Bjarni Kárason Petersen og Steffan Klein Poulsen eisini við í kjakið.
Í fyrsta kjakinum í PolEtikk er evnið átrúnaður og politikkur. Evnið verður viðgjørt gjøgnum tríggjar høvuðsspuriningar. Teir fyrstu tríggir partarnir innihalda hvør sín høvuðsspurning, og tað er tískil lætt at lurta eftir kjakinum í trimum pørtum ella øllum í senn.


text:
14.-16. august bleiv árligi Fótbóltsskúlin við Stórá hildin, og aftur í ár var fulttekna við 150 luttakarum!
Hvørt ár royna okur at fáa onkran spennandi útlendskan venjara sum høvuðsvenjara fyri fótbóltsskúlan. Í fjør høvdu okur danarnir frá Joga Bonito, ið lærdu børnini nógv tekniskt, har dentur var lagdur á driblingar og smartar fintur. Í ár vóru okur so heppin at fáa Craig Dean sum høvuðsvenjara til fótbóltsskúlan. Craig var TB leikari í 2002. Eftir hann gavst at spæla hevur hann fingið drúgvar royndir innan venjarayrki. Hann hevur millum annað verið partur av fótbóltsakadaminum hjá Newcastle United, og nú starvast hann sum Head of Reqruitment hjá stórfelagnum Leeds United.
Okur vóru sum vera mann sera spent at fáa Craig heim til Fótbóltsskúlan, og hann gleddi seg eisini at koma til Tvøroyrar aftur aftaná 17 ár. Umframt Craig so luttóku 20 lokalir venjarir vóru við til fótbóltsskúlan, og okur ivast ikki í, at eisini teir hava fingið nýggjan íblástur til dagligu venjingarnar.
Fótbóltsskúlin byrjaði ónsdagin við innskriving av øllum luttakarunum, og aftaná døgura byrjaðu venjingarnar.
Óns- og tórsdagurin vóru okur so heldig at hava fantastiskt veður. Craig hevði skipa fyri nógvum góðum, fjølbroyttum og stuttligum venjingum, og halda okur at luttakarirnir hava fingið nógv burturúr.
Tórskvøldi var skipa fyri hugnakvøld fyri øllum luttakarunum, ið høvdu hug. Skipa var fyri ymsum kappingum í ítróttarhøllini, umframt at har eisini var sett upp ein forðarrennibreyt, ið luttakarnir kundi hugna sær við. Eisini var skipa fyri spurnarkapping og til bar at keypa ymiskt í kioskini. Eitt frálíkt kvøld har øll hugnaðu sær. Eitt slíkt hugnakvøld gevur nakað eyka til okkara fótbóltsskúla, ið gevur luttakarunum møguleika at hugna sær saman uttanfyri fótbóltin eisini.
Fríggjadagurin var tíverri merktur av føroyska veðurlagnum, og var neyðugt at gera ymsar broytingar í skránni. Veðrið fer mann onki gjørt við, og hóast nógva regnið, so var hugurin hjá luttakarunum í topp. Tíbetur hava okur góðar umstøður og møguleika at brúka ítróttarhøllina.
Fótbóltsskúlin endaði fríggjadagin í skúlagarðinum í Trongisvágs skúla, har luttakararnir fingu handað luttøkuprógv og medalju. Og sjálvandi var ein drekkamunnur, køkur og annað gott at fáa hjá luttakarunum og øllum teimum mongu, ið vóru komin til handanina.
Sum nakað spennandi nýtt, kunnu okur nú avdúka at 5 leikarir, ið vóru við til fótbóltsskúlan í ár fáa møguleikan at koma yvir til Onglands at royna seg hjá Leeds United. Leikarirnir sleppa at venja við ungdómsliðunum hjá Leeds United í nakrir dagar, og verður hettar uttan iva sera mennandi fyri teir, og ikki minst eitt stórt upplivilsi. Ætlanin er at hettar verður í februar næsta ár, og koma okur at boða nærri frá hesum.
At skipa fyri einum slíkum fótbóltsskúla krevur nógv, og vilja okur takka øllum teimum, sum hava givið eina hond – bæði á og uttanfyri vøllin. Uttan hesa hjálp og vælvild frá øllum bar ikki til at skipa fyri einum slíkum fótbóltsskúla, ið er til gleði fyri so mong ár um ár. Hetta sjálvbodna arbeiðið má á ongan hátt undirmetast, og er tað sjálvur grundarsteinurin fyri eitt felag sum TB og Fótbóltsskúlanum við Stórá.
Eisini vilja okur takka Tvøroyrar Kommunu og stuðlunum hjá fótbóltsskúlanum í ár.
Og ikki minst stóra tøkk til allir luttakararnir. Fantastiska stuttligt at síggja hvussu røsk og hugagóð tey eru. Okur vóna at síggja øll aftur til Fótbóltsskúlan við Stórá 2020!
Stuðlar hjá Fótbóltsskúlan við Stórá 2019
BankNordik, MTV Byggivirkið, HMP Consult, Vest Pack, Føroya Bjór, Bakaríið hjá Hans Olaf, FK, Bónus, Tvøroyrar Kommuna, Fámjins Kommuna, Hvalbiar Kommuna.
Myndir: Mariann Mikkjalsdóttir


text:
Hvat er orsøkin til, at vit ofta ikki eru heilt ærlig viðvíkjandi okkara trúarlívi? Hvussu kann ein trúgva á Gud og hava felagsskap við hann í gerandisdegnum bæði við bøn og bíbliulesnaði, men samstundis flúgva undir radaranum við trúnni í so mongum førum vegna mannaótta?
Tað er møtið við trúarlívið í Etiopia, sum fær Henrik Højlund at grunda yvir hetta. Højlund skrivar her eina sera ærliga og viðkomandi bók, har ið hann eggjar lesaran og seg sjálvan til at gevast við at blúgvast og ístaðin vága trúnna.
Tak og les!


text:
Jarðskjálvtin í Sendai 2011
Jarðskjálvtin í Japan var 11. mars í 2011 kl 05:46 UTC. Skjálvtin máldi 9,0 á Richter-stiganum. Jarðskjálvtin, sum var tætt við Tōhoku, hevði miðdepil einar 10 kilometrar undir havbotninum. Jarðskjálvtin kom bæði við eini stórari tsunami, ið skolaði túsundtals heim vekk og drap fleiri túsund fólk, og eisini eini stórari kjarnorkuvanlukku. Hann var fríggjadagin tann 11. mars 2011 kl 14:46 (føroyska tíð).
Túsundtals fólk hava mist heimið, túsundtals fólk hava mist síni kæru, túsundtals fólk eru vekk í øllum rokanum, og túsundtals fólk eru deyð. Myndugleikarnir í Japan siga, at jarðskjálvtin og flóðaldan hava kravt í minsta lagi 15 554 mannalív [1]. Men myndugleikarnir stúra fyri, at nógv fleiri eru deyð. Tað vátta japansku myndugleikarnir í mars 2011. 22 598 fólk eru annaðhvørt staðfest deyð, ella eru ikki komin afturíaftur, eftir jarðskjálvtin og flóðalduna. Borgarstjórin í havnabýnum, Ishinomaki, sigur við tíðindastovuna Kyodo, at bara í Ishinomaki eru út við 10 000 fólk ikki komin afturíaftur [2].
Reyði Krossur Føroya hevði í mars 2011 fund, har tosað varð um, hvat kann gerast fyri at hjálpa Japan eftir jarðskjálvtan og flóðalduna fríggjadagin.


text:
Tíðliga í hesum mánaðinum var liðið í Gibraltar og spældi tveir venjingardystir - í næsta mánaði verður talan um torførari mótstøðu í EM-kapping.
Les eisini: U17: Kærkomið við tveimum venjingardystum
Eyðun Klakstein stendur á odda fyri liðnum, og saman við hjálparvenjaranum, Fróða Benjaminsen, hevur hann úttikið hópin til komandi kapping. 18 leikarar úr trettan ymiskum feløgum - ein spælir fyri felagslið í Suðuroynni - skulu við.
Hópurin:
Nóa Eyðsteinsson, 07 Vestur
Carl Mikkelsen, B36
Marius Allansson, B36
Bartal Páll Klein, B36
Svend Danielsen, B68
Hanus Højgaard, B68
Suni Herman Petersen, B71
Hans Pauli á Bø, EB/Streymur
Thomas Bjørn Miezan, HB
Dávur Heinesen, KÍ
Sølvi Johannesen, KÍ
Jóhan Josephsen, KÍ
Jón Petur Thomsen, NSÍ
Teitur Knudsen, NSÍ
Ervin Rasmussen, Skála
Oliver Thomsen, TB/FCS/Royn
Bjørn Bjarkhamar, Víkingur
Ingi Arngrímsson, Víkingur
Føroyar leggja fyri ímóti slovenum tann 6. oktober. Tríggjar dagar seinni er vertslandið mótstøðuliðið, og seinasti dysturin, sum er móti Kosovo, verður spældur 12. oktober.


text:
Tanja Mortensen
Tanja Mortensen úr Havn virkar við OM í Suðurafrika. Tanja hevur eina bachelor í Childrens Ministry, og hevur verið virkin í barna- og ungdómsarbeiði í samkomuni í Ebenezer. Tanja fór aftur til Suðurafrika í fjør summar, eftir at hon eisini hevði verið á Mission Discipleship Training (MDT) í 2016.
Tanja arbeiðir við tænastum sum røkka út til børn, ung og rúsevnismisnýtarar. Hvønn seinnapart, mánadag til hósdag, er Afterschool programm. Tað er eitt programm fyri 30 børnum í aldrinum 5 til 16 ár. Børnini spæla, fáa eina góða máltíð, gera skúlating, syngja og hava andakt. Uppgávan hjá Tanju er at koyra børnini til og frá sentrið, at fyrireika andaktir, og at hjálpa við skúlatingum. Fríggjadagar seinnapart møtast tey við ungdóminum í gentu-og dreingjabólkum. Har er uppgávan hjá Tanju at samskipa gentubólkin og leggja skránna til rættis.
Ein morgun um vikuna fara tey vanliga út í nærumhvørvið, har tey møta monnum og kvinnum, ið eru bundin av rúsevnum. Tey tosa við tey og lurta eftir lívssøgum teirra. Tanja og toymi fortelja teimum um Jesus og biðja fyri teimum, umframt at eggja teimum at fara til avvenjing.
Hvørja viku er tíð eisini sett av til reflektión og serlig tíð við Gudi.
OM í Suðurafrika, sum Tanja virkar við, ynskir at motivera, mobilisera, menna og útgera menniskju til tænastu í landi sínum. Tey arbeiða við kirkjuplantan og at styrkja og hjálpa kirkjum og samkomum, so tey kunnu náa teirra nærumhvørvi.
Um tú ynskir at stuðla Tanju fíggjarliga, kanst tú stovna eina fasta flyting/flyta pening á konto í Betri Banka: 9181 – 426.219.2 og viðmerkja “Tanja Mortensen”
Vit vóna at tit vilja standa saman við okkum í bøn fyri Tanju, og tí arbeiði, sum Gud ger gjøgnum hana í Suðurafrika. Tanja sendur tíðindabrøv út við jøvnum millumbilum, og um tú ynskir at móttaka hesi, kanst tú geva Tanju tína teldupostaddressu.
Um tú ynskir at senda Tanju bræv ella teldupost, kanst tú senda tað til:
Tanja H.Mortensen,
AIDS Hope Team, Private Bag X03
Lynnwood Ridge, 0040
South Africa
ella á teldupost: tanja.mortensen@om.org
[seinast dagført 20. november 2019]


text:
Keypstreytir og kunning
Seljari
VATNSPORT.FO
Dóttirfyritøka hjá Sp/F Berglind
Postboks 3274
100 Tórshavn
V-tal 587974
Teldupostur: sales@vatnsport.fo
Telefon: 288820
Prísir
Allir prísir eru íroknað MVG.
Afturat prísinum kann kostnaður fyri vørusending verða lagurdu roman á (vanliga DKK 49.-) fyri vørusending við Posta lagt afturat, hvis vørusending ynskist. Sí niðanfyri.
Tilboð
Møgulig tilboð á VATNSPORT.FO eru serliga frámerkt um hvussu tey eru galdandi. Herundir antin so leingi vøran er á lagur hjá okkum, ella sum serlig vikutilboð har til-og-frá dato og tíðspunkt verða ásett og upplýst.
Gjalding
Bíløgd vøra skal gjaldast umvegis gjaldsskipanina ella umvegis bankaflyting. Eisini kann gjaldast kontant um mann ynskir at avheinta vøruna á okkara lagri.
Gjaldast kann við hesum gjaldskortum:
Dankort, Visakort og Mastercard
Keypsupphæddin verður ikki trekt av gjaldskorti tínum fyrr enn vøran antin verður avheintað á lagri okkara, ella tá hon verður send avstað við Posta.
Gjaldingin fer fram gjøgnum Nets/Teller og Bambora. Hetta eru viðurkendar og tryggar gjaldsskipanir. Vit goyma ongantíð nakrar av tínum gjaldsupplýsingum.
Levering
Bílgød vøra kann heintast á lagri okkara á Óðinshædd 2, 100 Tórshavn, ella verður hon send heim til tína hurð við hurð-til-hurð koyritænastuni hjá Posta.
Leveringstíðin er tá vanliga ein gerandisdag, sum merkir, at tú væntandi móttekur vørusendingina seinnapartin dagin eftir at tú hevur bílagt vøruna (gerandisdagar).
Men tað kann eisini ganga upp til 2-3 dagar, alt eftir hvar í landinum bíleggingin skal sendast. Serliga har sum tað ikki er landfast við meginøkið.
Posta koyrir ikki vørubíleggingar út leygardag, sunnudag og halgidagar.
Kostnaður fyri vørusendingina við Posta er vanliga DKK 49.- Hesin kostnaður verður lagdur afturat vørukostnaðinum.
Kostnaður fyri levering
Tað kostar einki, um tú velur at heinta vøruna í handlinum á Óðinshædd 2, 100 Tórshavn.
Kostnaðurin fyri levering við hurð-tilhurð koyritænastuni hjá Posta er 49 krónur. Kostnaðurin verður lagdur afturat kostnaðinum fyri bíløgdu vørurnar. Er talan um størri vørusendingar, so sum surfboard, kajak, tung scubaútgerð v.m. kann kostnaðurin fyri vørusendingina við koyritænastuni hjá Posta gerast hægri.
Tá partur av bílegging tíni ikki er á lagur
Um partur av bílegging tíni ikki er á lagur hjá okkum, seta vit okkum í samband við teg og siga frá, nær øll bíleggingin væntast at vera á lagur. Hareftir kanst tú velja um tú ynskir 1) at fáa bíleggingin avleveraða í einum ella fleiri vørusendingum, ella 2) um tú bert ynskir at gjøgnumføra ein part av bíleggingini, ella 3) um tú ynskir at strika alla bíleggingina sum hon er.
Gevi gætur
Vit trekkja ongantíð nakra keypsupphædd av gjaldskorti tínum fyrr enn vøran verður avheintað á lagrinum hjá okkum, ella tá hon verður send til tín við Posta, sambært avtalu.
Vøra sum greitt ikki er á lagur
Um tað framgongur í webshopini, at tann vøran ella støddin sum tú ynskir, ikki er á lagur hjá okkum, ert tú vælkomin at seta teg í samband við okkum umvegis teldupost (sales@vatnsport.fo), og spyrja nær júst tann vøran kann væntast at vera á lagur hjá okkum og harvið tøk til bílegging.
Iðranarrættur
Iðranarrætturin hjá VATNSPORT.FO (Sp/F Berglind) er sambært vegleiðingunum frá danska Forbrugerombudsmanden.
Kundar hjá VATNSPORT.FO (Sp/F Berglind) hava 14 daga iðranarrrætt, fyri vøru sum er bíløgd og keypt á vatnsport.fo. Iðranarrætturin er galdandi frá tí degi, tá mann hevur fingið vøruna í hendi.
Kundin hevur soleiðis 14 dagar at boða frá brúki av iðranarrættinum, og síðani haraftaná 14 dagar at venda vøruna retur til VATNSPORT.FO (Sp/F Berglind).
Sum útgangspunkt skal vøran sendast aftur til VATNSPORT.FO (Sp/F Berglind) í sama standi, sum hon var í, tá kundin fekk vøruna.
Fyri at unganga, at mann skal gjalda fyri eina virðisminking, kann mann sum tummilfingurreglu brúka tí meginreglu, at tað í øllum førum er loyvi til at kanna og royna vøruna heima hjá sær sjálvum, á sama hátt sum í einum vanligum fysiskum handli.
Kundin skal sjálvur rinda fyri at senda vøruna aftur til VATNSPORT.FO (Sp/F Berglind) tá iðranarrætturin verður brúktur.
Vøran skal sendast ella latast til:
VATNSPORT.FO
Óðinshædd 2
100 Tórshavn
Tá VATNSPORT.FO hevur móttikið vøruna, ger felagið bankaflyting, áljóðandi alla keypsupphæddina aftur til keypara. Kontonummar má soleiðis eisini upplýsast. Tó, hvis tað greitt framgongur, at vøran er brúkt, tá iðranarrætturin verður fráboðaður og vøran aftursend til okkara, verður iðranarætturin antin sýttur ella verður upphædd fyri virðisminking trekt frá tí upphædd sum verður flutt aftur til kundan.
Brek við vøru
Um kundi hjá VATNSPORT.FO (Sp/F Berglind) leggur til merkis, at tað er brek við vøruni, skal hetta boðast frá til VATNSPORT.FO (Sp/F Berglind) skjótast møguligt eftir at brekið er lagt til merkis.
Allar tílíkar fráboðanir verða handfarnar sambært tí í Føroyum galdandi keypilóg.
Kundin skal tá seta seg í samband við VATNSPORT.FO (Sp/F Berglind) umvegis teldupost og greiða frá brekinum. Best er um kundin eisini sendir myndir av brekinum.
Verður brekið staðfest av VATNSPORT.FO (Sp/F Berglind), fær kundin sum oftast eina nýggja vøru av sama slag. Um vøra av sama slag ikki skaffast longur, verður kundanum bjóða at fáa líknandi vøru, ella ein avsláttur í prísinum og so varveita uppruna vøruna. Ynskir kundin ikki at fáa líknandi vøru ella at fáa ein avsláttur í keypsprísinum og so varveita uppuna vøruna, stendur honum í boði, at lata keypið ganga aftur.
Um kundin ynskir at fáa aðra vøru, ella at lata keypi ganga aftur, hevur kundin skyldu at lata uppruna vøruna aftur til VATNSPORT.FO (Sp/F Berglind).
Aftaná 2 ár kann kundin ikki longur fráboða brek við vøruni.
Klaga
Klaga um VATNSPORT.FO (Sp/F Berglind) kann, fyri privatar brúkarar, gerast til Brúkaraumboðið í Føroyum.
Trygd & persónligir upplýsningar
Fyri at keypa frá VATNSPORT.FO er neyðugt at geva okkum persónligar upplýsingar, so sum navn, bústað, teldupostadressu, telefonnummar. Sp/F Berglind verjir persónligu upplýsingarnar, sum vit fáa frá tær. Upplýsingarnir verða brúktir til at avgreiða títt keyp, og einki annað! Upplýsingarnir verða ikki brúktir í sambandi við marknaðarføring!
Cookies
Tað er ein tøknilig fyritreyt, um keypast skal um telduna, at ávísar upplýsingar verða goymdir á tíni teldu. Hetta verður nevnt ”cookie”. Tað vil siga, at síðan kennir teg aftur, tá ið tú vitjar síðuna aftur.
Trupuleikar við websíðuni
Websíðan og webshoppin er framleidd við browsaranum Mozilla Firefox. Um tú evt. hevur trupuleikar við websíðini ella webshopini við ørðum browsarum, t.d. Internet Explorer, mæla vit til at tú roynir ein annan browsara, herundir serliga Mozilla Firefox.
Online-gjalding
Gjaldast kann beinleiðis við gjaldskortum: Dankort, VISA og Mastercard, ein og umvegis bankaflyting. Gjalding umvegis gjaldskort verður framd gjøgnum Nets/Teller og Bambora skipaninar. Hetta er viðurkendar og tryggar gjaldsskipanir. Vit goyma ongantíð nakrar av tín gjaldsupplýsingum, og keypsupphæddin verður ongantíð trekt av tínum gjaldskori fyrr enn vøran antin verður avheinta á lagri okkara ella tá vøran verður send við Posta.


text:
Hetta er m.a. galdandi fyri ta raðfesting, sum Listin bar fyrstu tíðindi um í gjár. Nevnliga avgerðin um at taka mentanarsendingina Refleksjón av skránni uttan at nøkur nýggj mentanarsending verður sett í staðin. Hetta er eitt eklatant brot uppá public service sáttmálan, sum hevur mentanina sum aðalmál (sí brot niðanfyri). Hetta má eisini sigast at vera afturlítandi í eini tíð, har aðrar sjónvarpsrásir í heiminum leggja størri dent á mentanini við at gera beinleiðis mentanarrásir. Hetta má fatast sum ein lifran fyri lægsta felagsnevnara, sjálvt um, at hyggjaratøl hava víst, at lægsti felagsnevnari als ikki er til staðar og um hann er, so hyggur hann allíkavæl at mentanarsendingum. Hetta er at svíkja okkara rættindi til sjónvarp, ið gevur okkum høvið at reflektera, fáa avbjóðingar, skapa samleika og fáa innlit í tær hugsanir, sum liggja aftan fyri listina. Hetta er ein avmarking av okkara evni til at fata henda heimin. Hetta er at lækka okkara lívsvirði. Hetta er for galið!
Vit hava enn In mente, sum er ein frálík útvarpssending. Men sendingin er eyðsýniliga farin í endaleysa summarfrítíð og hon er heldur ikki í sær sjálvum nóg mikið. Mentan má vera í sjónvarpinum ”í hvussu so er við einari mentunarsending um vikuna, annars verda vit øll so skítbýtt, klikkaði og einoygd...” sum ein klókur facebookvinur skrivaði í gjár.
Vit hava vent okkum til leiðsluna í Kringvarpi Føroya og til nevndina og hava sjálvsagt eisini hugsað okkum at venda okkum til mentamálaráðið.
Svar frá Rúna Heinesen, formaður fyri Kringvarpsstýrið
Eg skal við hesum royna at svara uppá spurningin, um tað er rímuligt at ein mentunarsending sum Reflektión verður tikin av komandi vetrarskrá. Frágreiðingin til, at Kringvarpið ger broytingar í vetrarskránni er, at í fjørheyst skrivaðu Mentamálaráðið og Kringvarpið undir ein Public Service-sáttmála. Kringvarpið hevur nú skyldu til at náa fjølbroyttum málunum, sum eru útgreinað í hesum sáttmálanum. Avleiðingin er, at nú skal Kringvarpið bæði í summar- og vetrarskránni raðfesta ymsar tættir. Um stovnurin hevði rúmari fíggjarkarm, so vóru møguleikar fyri at Reflektión ella líknandi mentunarsending kundi hildið fram. Sendingin Reflektión hevur verið á sjónvarpsskránni í tveir vetrar – aðruhvørja viku. Enn er ikki kunngjørt hvat í kemur ístaðin, men ætlanin er, at mentan í breiðum týdningi skal hava sína rímuligu rúmd í útvarps- og sjónvarpsskránni í tíðarskeiðnum upp hesi 3 sáttmálaárini.
Vit í stýrinum hava okkara næsta fund um 2 vikur og sjálvandi verður tykkara sjónarmið eisini umrøtt á tí fundinum.
Brot úr public service-sáttmála millum Kringvarp Føroya og Mentamálaráðið
ENDAMÁLIÐ VIÐ PUBLIC SERVICE:
STYRKJA ÁHUGA BORGARANS AT VIRKA Í EINUM FÓLKARÆÐISLIGUM SAMFELAG
MENNA FØROYSKA MÁLIÐ OG SAMLEIKA FØROYINGA
STIMBRA MENTAN OG SKAPANAREVNI
STIMBRA VITAN OG FATAN
Kringvarp Føroya hevur ein týðandi leiklut sum miðlari og skapari av føroyskari mentan.
Kringvarp Føroya skal framleiða og senda dygdargott tilfar, og á henda hátt virka fyri, at allir føroyingar gerast betur førir fyri at taka støðu til og ávirka samfelagsgongdina á ein fólkaræðisligan hátt. Hetta merkir, at stovnurin bindur seg til at tryggja eitt breitt útboð av sendingum og tænastum fyri alt Føroya fólk umvegis sjónvarp, útvarp, alnet og líknandi miðlar. Sendingarnar skulu m.a. fevna um tíðindaflutning, upplýsing, mentan og undirhald, her undir eisini sendingar til børn og ung.
Kringvarp Føroya hevur skyldu til at útvarpa sendingar, ið fevna um tíðindi, upplýsing, mentan og undirhald. Kringvarp Føroya skal í programmvirkseminum leggja dent á upplýsingar- og talufrælsi, sakliga og óhefta upplýsing og eitt fjøltáttað tilboð, sum varðveitir og fjálgar um mál, mentan, átrúnað og siðalæru føroyinga
Í viðmerkingunum verður víst á, at public service-hugtakið er so breitt, at tað er trupult at røkja allar hugsandi skyldur í senn. Tí verður mett skilagott, at landsstýrismaðurin, sum umboð fyri løgtingið og fólkið, kann raðfesta og tryggja ávísar nærri allýstar public service-skyldur í einum tíðaravmarkaðum sáttmála. Sum dømi verða nevnd ávís mentanarøki, føroyskt mál, sendingar fyri børn og ung, og at sendingar til ávísan aldursbólk skulu verða týddar til føroyskt.
Tað er av størsta týdningi, at stovnurin megnar at røkja tær uppgávur, ið eru tilskilaðar í sáttmálanum, og hevur fyrilit fyri fólkaræðisligum, samfelagsligum og mentanarligum viðurskiftum, sum viðkoma øllum føroyingum.
Tænastan skal taka støði í samfelagnum og skal endurspegla margfeldi, mentan, ymiskar lívsáskoðanir og livihættir.
Kringvarp Føroya skal leggja dent á at vera í fremstu røð sum miðlari av mentan, list og mentanararvi. Kringvarp Føroya skal ríka føroyskt mentanarlív við at gera sendingar, ið eru nýskapandi, avbjóðandi og elva til kjak
Kringvarp Føroya skal eisini stimbra áhugan fyri okkara alsamt meir altjóðagjørdu verð og harvið vera við til at skapa eina størri fatan og størri tolsemi mótvegis øðrum mentanum og áskoðanum. Kringvarp Føroya skal tí eisini miðla og viðgera mentan, søgu og samfeagsviðurskifti úr ymsum londum í heiminum.
Heimasíðan skal innihalda allar sendingar, ið verða framleiddar til stovnin. Hon skal fevna um tíðindi og aktuelt, mentan, tilfar til børn og ung, undirvísing og annað viðkomandi. Heimasíðan røkkur sum miðil bæði brúkarum í Føroyum og uttanlands.
Kringvarp Føroya skal gera sendingar, sum skjalprógva samtíð okkara, og sum kunnu standa sum varandi virði fyri framtíðina. Í skránni skal Kringvarp Føroya endurspegla gerandisdagin og veruleikan hjá føroyingum í øllum sínum fjølbroytni, eitt nú innan átrúnað, livihátt, frítíð, arbeiðs- og familjulív. Miðast skal ímóti at framleiða og varpa sendingar um serføroysk viðurskifti innan náttúru og mentan, eitt nú føroyskan dans, føroyskt handverk og føroyskt djóra- og plantulív.
Kringvarp Føroya skal endurspegla og viðgera føroyska list í øllum sínum fjølbroytni og listagreinum.
Kringvarp Føroya skal virka fyri at menna og senda útvarps- og sjónvarpsdramatikk. Stovnurin skal eisini stuðla uppundir, at okkara skrivandi fólk verða eggjað til at skriva dramatikk til útvarp og sjónvarp. Kringvarp Føroya samstarvar við avvarðandi partar um framleiðslu av sjónvarpsdramatikki.
Kringvarp Føroya skal miða ímóti at viðgera og skifta orð um alt slag av bókmentum og miðla føroyskar eins og aðrar bókmentir út til lurtaran/hyggjaran. Kringvarp Føroya skal, har tað ber til, brúka okkara yrkislærdu sjónleikarar sum upplesarar.
Kringvarp Føroya skal sum mentanarstovnur miðla tónleik og skapa áhuga fyri og eggja til framleiðslu av føroyskum tónleiki. Kringvarp Føroya skal eggja til, taka stig til og/ella leggja til rættis føroysk tónleikatiltøk, sum menna tónlistarmentanina, bæði tá talan er um føroyskan sang og dans og føroysk kvæði, klassiskan tónleik, kórtónleik, populertónleik o.a.
Kringvarp Føroya skal senda og endurvarpa sendingar, sum mugu metast at hava varandi undirvísingar- og upplýsingarvirði, eitt nú sendingar um mál, list, søgu og mentan heima og heiman. Kringvarp Føroya kann taka upp samstarv við viðkomandi undirvísingar- og mentanarstovnar í sambandi við innihald, framleiðslu og útbreiðslu av omanfyri nevnda undirvísingartilfari. Kringvarp Føroya skal regluliga varpa ljós á tað, sum hendir í øllum Føroyum og eisini varpa ljós á vinnu- og mentanarlívið kring landið. Gjøgnum sendingar úti um alt landið verða staðbundin fyribrigdi og sermerki lýst.


text:
Klivar Exhibition System®
Undir arbeiði okkara at byggja framsýningarbásar á messum, hava vit ofta fingið viðmerkingar um, at tað er í so nógv av aluminium at síggja – pelar og tvørliggjarar, og at kundarnir ynskja sær eitt snið av básum, har tað nógva aluminiumið ikki er so grefligur partur av tí man sær.
Aðrar skipanir eru á marknaðinum, t.d. við dúkum spentum upp á rammur, men tær skipaninar eru ofta framleiddar í fjarðløgdum londum og skulu tí bíleggast í góðari tíð, umframt at tær eisini eru lutfalsliga dýrar skipanir.
Av hesum fyrispurningum til okkara hava vit tí í eina tíð arbeitt við at fáa til vega eina bíliga skipan, sum gongur ynskjum kundana á møti. Og sum kann framleiðast her um okkara leiðir. Gamla skipanin byggir á rimagrind av aluminium, har 3mm HDF-plátur eru settar í pelar og tvørliggjarar, meðan henda nýggja skipanin hevur nýggjar berandi profilar í aluminium og sum eisini blíva klæddir við 3mm HDF-plátum, men soleiðis at bert 8 mm av aluminium sæst ovast og niðast. Pláturnar vera settar kant í kant og hildnar saman við 20 mm breiðum og 2 mm høgum PVC-profilum í sama liti sum pláturnar.
Úrslitið er sostatt, at veggirnir nú eru hampuliga slættir og at bert lítið sæst til annað enn veggjapláturnar.
Hesa skipanina hava vit sniðvart í øllum Europa undir heitinum Klivar Exhibition System®
Fyri at brúkararnir ikki skulu gera stórar íløgur í eina líknandi skipan, sum lutfalsliga sjáldan er í brúk og goymslu av henni, hava vit tikið avgerð um, at brúkararnir, fyri bíligan kostnað, kunnu leiga útgerðina til tiltøk, fáa tilfarið sent við fraktbili til brúkarastaðið og haðani senda tað aftur. Brúkarin sleppur frá viðlíkahaldi og kann rokna við, at framsýningartilfarið altíð er í nøktandi standi.
Kundarnir kunnu brúka egnar plátur í skipanina ella leiga pláturnar frá okkum.
Um hetta hevur tykkara áhuga, so vinarliga ring ella skriva til okkara til eitt óformelt prát.


text:
Javning av fólkapensiónini og øðrum veitingum aftur veruleiki
2021-10-07 10:37
Tað er sera gleðiligt, at fólkapensiónin og aðrar veitingar endiliga aftur blíva javnaðar.
Hesaferð verður javningin 2,05 %.
Hækkanin er hægri enn ásetta lønarhækkanin á 1,25% fyri 2022.
Hetta er bæði gott og væl unt, tí eingin javning hevur verið síðan 2014. Tíðskil hevur einki verið javnað meðan undanfarna samgonga sat.
Tað kann undra, tí hvussu kann tað bera til, at Javnaðarflokkurin, sum hevur umsitið almannamál, ikki hevur javnað veitingar í allarbestu tíðum?
Vit hoyra dag og dagliga frá núverandi andstøðu um, hvussu ósosial hendan samgongan er, men her haldi eg, at núverandi andstøða má byrja at hyggja inneftir.
Skulu góð politisk mál gjøgnumførast, so má mann handla, tá mann sjálvur er í samgongu, tí tað er truplari at stýra, tá mann er í andstøðu.
Eg fegnist almikið um hetta málið og nógv onnur góð politisk mál, sum eru framd síðan 2019.
Edva Jacobsen
løgtingskvinna fyri Sambandsflokkin


text:
Tá hjálparfelagsskapurin Tandsundhed uden Grænser (TUG) fer til tilafturskomin lond at hjálpa er endamálið altíð, at tey lokalu einaferð kunnu taka yvir.
Men tað er oftani lættari sagt enn gjørt, sigur Katharina Dam, sum var toymisleiðari hjá tannlæknunum, sum í farnu viku vóru í miðafrikanska landinum Ruanda, frá.
Hví tað er so, er sambært henni ilt at siga.
- Okkara mál er sjálvandi, at tey skulu kunna halda fram við viðgerðini tá vit eru farin heimaftur. Men onkursvegna, so tykist tað ikki at ganga heilt eftir ætlan, sigur hon við VP. Uttan umsjón frá TUG so vísir tað seg at arbeiðið skjótt steðgar upp, sigur hon.
Béata Mukabahire, sum starvast fyri TUG í Ruanda, sigur, at tað er ein orsøk til, at tey har hveppa seg við at taka yvir allar uppgávurnar, sum TUG í dag røkir.
- Vit høvdu fegin viljað, at tannlæknarnir frá TUG kundu verið her longri enn tær tvær vikurnar. Men tað er ein sera stór uppgáva at broyta hugburðin hjá fólki her, so tey skilja, at góð tannheilsa er nakað sum byrjar frá barnsbeini. Vit vilja fegin, men tað tekur tíð, sigur hon.
Sí eisini:
Smádrongurin sum mannaði seg upp
Hjálpin hevur nógv at siga fyri okkum
Tannlæknarnir máttu arbeiða uttan ljós og streym
Viðgjørdu 346 sjúklingar í fimm dagar
Um tú veitst okkurt, sum VP ikki veit - skriva so til vp@vp.fo


text:
Í Føroyum hava vit Kvinnuhúsið ella Kreppumiðstøðina í Havn. Endamálið hjá Kvinnuhúsinum er fyrst og fremst at varpa ljós á harðskap og órættindi, framd móti kvinnum. Men vit hava onki heim ella tilboð til harskapsraktar menn.
Síðan Kvinnuhúsið varð sett á stovn í 1990, hava nógvar harðskapsraktar kvinnur fingið hjálp í Kvinnuhúsinum. Í ársfrágreiðini hjá Kvinnuhúsinum fyri 2017 sæst, at tey fingu 505 áheitanir av ymsum slag, av teimum snúðu 155 áheitanir seg um likamligan harðskap, 316 áheitanir snúðu seg um sálarligan harðskap, og 172 snúðu seg um hóttanir um harðskap.
Leiðarin í Kvinnuhúsinum, Elin Reinert Planck, sigur, at tað er komið fyri, at onkur harðskapsraktur maður hevur vent sær til Kvinnuhúsi, men tað er rættiliga langt ímillum. Og Kvinnuhúsið tekur sær bara av kvinnum.
- Hevur onkur maður ringt til okkara, so hava vit tosað við viðkomandi á sama hátt sum við kvinnurnar. Men tað átti kanska eisini at verið okkurt tilboð til menn. Til dømis áttu teir at fingið tilboð um ókeypis sálarhjálp, heldur Elin Reinert Planck.
Harðskapur í nærsambondum
Í 2010 varð samtykt at gera eina heildarætlan um harðskap, og í mars í 2011 varð Heildarætlan um harðskap í parløgum og nærsambondum løgd fram. Í 2012 varð Elin Winther Poulsen sett at samskipa ætlanina. Dentur var serliga lagdur á at arbeiða við upplýsing, kunning, frálærutilvari og líknandi.
Ítøkilig tiltøk eru síðan sett í verk. Eitt teirra er, at fólk við seinárini av kynsligum ágangi/harðskapi kunnu fáa ókeypis sálarhjálp hjá sálarfrøðingi.
Eitt annað tilboð, sum er stáplað upp á beinini hesi árini, er eitt tilboð til tey, sum fremja harðskap. Bæði kvinnur og menn, sum fremja harðskap í nærsambondum, kunnu í dag fáa ókeypis sálarliga hjálp frá sálarfrøðingi. Endamálið er at koma burturúr truplum støðum í parløgum – uttan at nýta harðskap móti maka, børnum ella øðrum.
Tað er Almannaverkið, sum stendur fyri hesum báðum viðgerðartilboðunum í samstarvi við Felagið Føroyskir Sálarfrøðingar.
Mannfólkamiðstøð
Í londunum kring okkum taka tey málið um harpskapsraktar menn í parløgum í størri álvara enn í Føroyum.
Í Danmark hava tey mannfólkamiðstøðina, Mandecentret, sum hevur fimm deildir ymsastaðni í landinum. Miðstøðin rekur hetta serliga virksemið sambært avtalu við Javnstøðuráðið.
Á heimasíðuni hjá donsku Mannfólkamiðstøðini sæst, at sambært Rannsóknarstovninum fyri Fólkaheilsu verða umleið 13.000 menn árliga raktir av likamligum harðskapi í parløgum. Tað er umleið fjórðihvør av teimum í alt 46.000 dønunum, sum árliga eru fyri harðskapi í parløgum.
Trý høvuðsøki
Tað er fyrst og fremst á trimum økjum, serfrøðingar og hjálparfólk á Mannfólkamiðstøðini veita harðskapsraktum monnum hjálp:
- Tey tryggja, at harðskapsraktir menn og børn teirra fáa eitt fyribils stað at búgva, og geva ráð um og hjálpa monnunum at koma víðari í einum lívi uttan harðskap.
- Fyri Javnstøðuráðið kanna tey, hvør besta hjálpin er at veita harðskapsraktum monnum í framtíðini.
- Tey geva fakfólki frálæru í at hjálpa harðskapsraktum monnum, og kunna sum heild um, at eisini menn kunnu vera fyri harðskapi frá makum, fyrrverandi makum og familjulimum.
Á Mannfólkamiðstøðini halda tey seg serliga síggja seks ymisk sløg av harðkapi:
- Sálarligan harðskap
- Likamligan harðskap
- Materiellan harðskap
- Fíggjarligan harðskap
- Kynsligan harðskap
- Tráfylging
Hóast serfrøðingar á økinum ikki ivast í, at vit hava sama trupulleika í Føroyum sum í londunum íkring okkum, tá tað kemur til harðsjapsraktar menn í parløgum, hava vit onga skipaða hjálp til harðskapsraktar menn yvirhøvur.
Skrivað hevur Grækaris Djurhuus Magnussen, PRESS
Les eisini:
Kvinnur fremja eisini harðskap
Kvinnur kunnu pilka menn niður
Vanliga harðskapsmyndin er skeiv
Breyt steintoy og klipti undirklæði sundur
Um tú veitst okkurt, sum VP ikki veit - skriva so til vp@vp.fo


text:
Boðtænastan
Við boðtænastuni ber til at fylgja við, hvussu kontan broytist. T.d. ber til at fáa teldupost ella sms, tá ið lønin kemur inn, ella tá ið saldan fer niður um ávísa upphædd. Boðtænastan riggar á flestøllum fartelefonum.
Við Boðtænastuni ber m.a. til at fáa boð um:
- Hvat saldan er
- Tá ið saldan fer upp um ávísa upphædd
- Tá ið saldan fer niður um ávísa upphædd
- Tá ið flytingar av kontu eru oman fyri ávísa upphædd
- Tá ið flytingar á kontu eru oman fyri ávísa upphædd
Rita teg inn í netbankan á telduni og melda til boðtænastuna. Far undir "Uppseting" vel "Fartænastur" og trýst á "Fá sms ella teldupost sendandi".
Boðtænastan er ókeypis at stovna. Kostnaðurin fyri hvørt sms er kr. 0,50.


text:
Verkætlanir
Fylgjandi verkætlanir eru í gongd
Skráirnar
Ílegusavnið hevur 3 skráir um hendi
Atgongd
Atgongd til egnar dátur
Atgongd til at granska
Tíðindi
Vegleiðing til Ættarbandsskránna
Saman við Talgildu Føroyum hava vit hava gjørt eitt filmsbrot við einari stuttari vegleiðing til, hvussu tú kanst leita í Ættarbandsskránni á...
Ættarbandsskráin í menning
Í dag er ein mánaður síðani, at Ættarbandsskráin gjørdist tøk á Vanganum hjá Talgildu Føroyum. Gott 6.000 fólk hava fingið sær Samleikan, upplýsa Talgildu Føroyar, og áhugin hjá fólki at síggja síni...
Kollvelting í tænastuni hjá almennu Føroyum
Ein sonn kollvelting innan almenna tænastu byrjar í dag, tá føroyingar á fyrsta sinni sleppa at brúka talgilda samleika sín. Við Samleikanum hevur tú eyðmerking, innritan og undirskrift savnað saman...
Visti tú…
Um ílegugransking
Ílegur og sjúkur
Genomið hjá menniskjum er samansett av DNA, sum er skipað í 46 kromosom, harav 23 eru frá hvørjum av okkara foreldrum.
Rætturin til ikki-vitan
Um læknin av tilvild hevur funnið út av onkrum, hevur hann ikki havt møguleika til at fáa sjúklingin at taka støðu til, um…
Privatlívs friðurin
Spurningurin um hvussu genomkanningar kunnu avbjóða virðingina fyri privatlívi hjá tí kannaða, er viðkomandi í…
Hvat er ein genomkanning
Genomkanningar eru kanningar, har tað verða útvegaðar dátur um stórar partar av arvamassanum, tað vil siga genomið…
Tíðarlinja
– frá traditiónsríkum íleguroyndum til genom-sekventeringar. Tær fyrstu genetisku royndirnar sóu dagsins ljós mitt í…
Dømi um genom-vitan
Vitanin, ið genom-royndir møguliga kunnu útvega, kann býtast upp í tveir bólkar av heilsuviðkomandi kunning, ið vísa…


text:
LEIGA: Hunnebeck Bosta 70 fasadu stilas
LEIGA: Hunnebeck BOSTA 70 fasadu stilas.
Týsk góðska.
Sera nemt og skjótt at seta upp. Fáðir lutir.
Hunnebeck BOSTA 70 fasadu stilas er mest brúkta stilasi í Føroyum.
BOSTA 70 er eitt sterkt stilas í heittgalvaseraðum stáli, og av tí lágu eginvekt er lætt og skjótt at seta saman.
BOSTA 70 verður nýtt til nógvar fjøllbroyttar uppgávur sum t.d. renovering av bygningum, takarbeiðið, máling av fasadum o.a.
Eitt breitt úrval av eyka útgerð, gerð at BOSTA 70 til eitt sera fleksibul system til at loysa allar uppgávur.
BOSTA 70 tolir trýst frá 250kg/m2 til 450kg/m2
Ring og hoyr nærri á tlf. 31 56 00. Ella skriva til info@andreasen.fo
Datablað


text:
CCF 156 A
TSB D 163
1 Eg kvøði um Búgva [hin] unga,
hann var ein danimann,
Pálnir var hans onkasonur,
í lofti átti hon hann.
2 Pálnir liggur í lundi,
leikar við liljur tvist:
“Harri Gud av himmiríki
unni mær fljóðið vist.”
3 Pálnir liggur í lundi,
leikar við liljur tvær:
“Harri Gud av himmiríki
unni tað fljóðið mær.”
4 Pálnir liggur í lundi,
leikar við liljur tvang:
“Harri Gud av himmiríki
unni mær frúu í fang”.
5 Út reið kongsins lítli svein,
var í jarni klæddur,
tá ið hann kom í skógvin fram,
hann var so gjølla ræddur.
6 “Hoyr tú, kongsins lítli svein,
hvat eg spyrji teg,
hvat er títt í kongsins garði,
tú dyl tað ei for meg!”
7 “Hestarnir í haganum,
teir skerpa so fagurt um bein,
mangt er títt í kongsins garði,
eg tað ikki veit.”
8 Svaraði kongsins lítli svein,
hann lítist um so víða:
“Tað er hon frúgvin Festarfrið,
hon skal til kirkju ríða.
9 Vegir liggja so víða,
ein liggur so nær,
tað er hon frúgvin Festarfrið,
hon sær til kirkju fer.”
10 Tað var frúgvin Kristin,
skuldi til kirkju ríða,
tað var hennara lítli svein,
hann tekur í teym at leiða.
11 Tað var frúgvin Kristin,
lítist um so víða:
“Hvat er hetta fremmandifólk,
her heldur undir líða?”
12 Svaraði hennara lítin svein,
svaraði henni so and:
“Hetta er hann bóndin Niklas,
tín egin festarmann.”
13 “Eg kenni væl bóndan Niklas,
so hans heyk og hund,
hann kemur ikki í jarni klæddur
ígjøgnum grøna lund.
14 Eg kenni væl bóndan Niklas,
so hans heyk og hýð,
hann kemur ikki í jarni klæddur
ígjøgnum grøna líð.”
15 Svaraði frúgvin Kristin,
tykist at hava kent:
“Hatta er hann Pálnir Búgvason,
sítt heiti hevur hann nevnt.
16 Hoyr tú, Pálnir Búgvason,
tú legg ikki á meg hendur,
eg eri so nærskyld konginum,
so ríkar eigi eg frændur!
17 Hoyr tú, Pálnir Búgvason,
tú kom ikki á mítt fund,
frættir tað bóndin Niklas,
hann høggur teg sum ein hund!”
18 “Eg ræðist ei bóndan Niklas,
ei hans heyk og hund,
jomfrúin, tú skalt fylgja mær
ígjøgnum grøna lund.
19 Eg ræðist ei bóndan Niklas,
ei hans heyk og hýð,
jomfrúin, tú skalt fylgja mær
ígjøgnum grøna líð.”
20 Tekur hann frúnna Kristinu,
setir hana á sín hest:
“Tað er so stokkut í verðini,
man tykir at liva sum best.
21 Tað er so stokkut í verðini,
man tykir at liva sum best,
hann skal ikki njóta tí[n],
ið teg hevur fest.”
22 Tekur hann frúnna Kristinu,
spennir á saðilbond,
so skulu allir riddarar ríða,
gangari rennur á fold.
23 Tekur hann frúnna Kristinu,
spennir á saðilgjørð,
so skulu allir riddarar ríða,
gangari rennur á jørð.
24 So ríður Pálnir Búgvason
innan grøna líð,
fylgir honum frúgvin Kristin,
tað hitt væna vív.
25 So ríður Pálnir Búgvason
innan grøna lund,
fylgir honum frúgvin Kristin,
tað hitt væna sprund.
26 Tað var Pálnir Búgvason,
hann heim í garðin fór,
úti hansara systrar tvær,
fyri honum stóðu.
27 “Ver vælkomin, Pálnir, bróðir mín,
og so títt unga vív,
ungur ert tú á aldrinum,
so snarliga letur tú lív.”
28 Tað var Pálnir Búgvason,
svarar teim so and:
“Eg skal standa fyri ein mann,
eg doyggi, tá ið eg kann.”
29 Pálnir letur til brúdleyps bjóða,
ei letur longur tvørra,
báðum borgum boðið varð,
og tólv hundrað úr hvørji.
30 Pálnir letur til brúdleyps slakta,
oksar og so geit,
tað kom so mangur hovmaður til,
sum sjálvur hann tað veit.
31 Pálnir letur til brúdleyps bjóða,
við so mikið geingi,
kom so mangur hovmaður til,
sum fjøður á fuglaveingi.
32 Tað var Pálnir Búgvason,
fellur nú á síni knæ,
meðan hann frúnna Kristinu
til ektar festi sær.
33 Liggja tey í síni song,
hoyra nú lúður gjalla,
kongur kemur frá strondum niðan
við herum sínum øllum.
34 Inn kemur fyrsti av sveinunum,
loypur í loftið fram:
“Statt upp, Pálnir, klæð teg uppá,
ver teg, um tú kann!”
35 Inn kemur annar av sveinunum,
klæddur í brynju blá:
“Statt upp, Pálnir, klæð teg uppá,
vilt tú ikki undan gá!”
36 Inn kemur triði av sveinunum,
klæddur í brynju nýggja:
“Statt upp, Pálnir, klæð teg uppá,
vilt tú ikki undan flýggja!”
37 Pálnir hann av vívi var,
hann letur ei av at sjá,
klæðir hann seg fyri síni song,
hann fer í brynju blá.
38 Klæðir hann seg fyri síni song,
hann fer í brynju blá,
burtur var hans góða svørð,
hann skuldi líta á.
39 Pálnir hann av vívi var,
hann letur ei av at hyggja,
klæðir hann seg fyri síni song,
sum betur var at liggja.
40 “Tú bert undir lindini
várar synir ungar,
annan skalt tú Pálnir nevna,
annan Búgva unga.”
41 “Eg beri undir lindini
várar synir tvá,
Pálnir, teir skulu hevna tín,
um enn eg liva má.”
42 Tað var Pálnir Búgvason,
firraði sínum lívi,
tók so stutt við studnum stavi,
hann helt á brýndum knívi.
43 Tað var Pálnir Búgvason,
fram í herin rendi,
tað var mær av sanni sagt,
hann mangan sveitan rendi.
44 Hann hevði einki annað svørð,
enn lítlan knív í hond,
stakk hann so í kongsins bróst,
hann neppa gav upp ond.
45 Frættist tað av høllini út,
hvat hann vá við knívi,
hundrað heilt og hartil hálvt,
teir tóku so drong av lívi.
46 Tað var jomfrúnnar yngsti bróðir,
snarliga hann sær vendi,
hann gav Pálnir Búgvason
so ilt eitt sár í hendi.
47 Tað var jomfrúnnar yngsti bróðir,
við sínum svørði brá,
hann kleyv Pálnir Búgvason
sundur í lutir tvá.
48 Frúgvin læt sær við børnunum ganga
níggju mánar taldar,
til at teirri stundini leið,
hon føðir synir baldar.
49 Nú er sum oftast er,
duld eru kvinnuráð,
frúgvin er gingin í høgaloft,
hon føðir synir tvá.
50 Sveipar hon tá í klæði væl,
tá ið hann kom í heim,
Búgva bað hon nevna
hin gævuliga svein.
51 Sveipar hon tá í klæði væl,
gott er at taka til evna,
síðan bað hon presti bera,
Pálnir bað hon nevna.
52 Teir vórðu bornir frá kirkjuni
aftur fyri móður sína,
meira læt hon røkta tá
enn alt sítt gull í skrín.
53 Teir vórðu bornir frá kirkjuni
aftur fyri móður knæ,
meira læt hon røkta tá
enn alt sítt gull og fæ.
54 So vuksu hennara sælu synir,
mikið góvu teir vøkst,
meiri vuksu teir í ein mánað,
enn onnur børn í seks.
55 So vuksu hennara sælu synir,
mikið góvu teir hól,
meiri vuksu teir í ein mánað,
enn onnur børn í tólv.
56 Teir vuksu upp hjá síni móður,
skjótt og ikki leingi,
til teir gjørdust í høggum tungir,
teir bardu kongsins dreingir.
57 Niður settust sveinarnir,
reiðir ið teir vóru:
“Líkari var tín faðir hevnt,
enn berja os so stórum.”
58 Niður settust sveinarnir,
vreiðir vóru báðir:
“Líkari var tín faðir at hevnt,
enn berja os so sára.”
59 Sveinar kasta skildrinum,
teir setast á døkka fold,
tá ið teir hoyrdu faðirs deyð,
teir sortnaðu sum ein mold.
60 Sveinar kasta skildrinum,
teim lystir ei longur at leika,
ganga for sína sælu móður,
við reyðar kinnar og bleikar.
61 “Hoyr tað tú, mín sæla móðir,
tú sig os satt ífrá,
varð vár faðir við vápnum vigin,
ella doyði hann á strá?”
62 Hon fór eftir teirri skjúrtuni,
sum øll var í blóði drigin:
“Her skulu tit síggja, mínir sælu synir,
hvat tykra varð faðir í vigin.”
63 Hon fór eftir teirri skjúrtuni,
legði á Búgva knæ:
“Hetta gav tín hin sæli faðir,
ið mikið gott unti mær.”
64 “Hoyr tað, tú mín sæla móðir,
tú sig os satt ífrá,
hvaðan av landi var sá riddari,
ið váran faðir vá?”
65 “Eg kann ikki sannari,
siga tykkum frá,
tað var mín hin yngsti bróðir,
ið tykra faðir vá.
66 Tað var mín hin yngsti bróðir,
ið tykra faðir vá,
tit megið ikki, meðan tit liva,
sømdir av honum fá.”
67 Sveinar svara sínari móður,
alvæl sum teir kundu:
“Ofta hevur vaksið ungum hvølpi
hvassar tenn í munni.”
68 Teir vóru ikki meiri enn tólv vetra,
tá ið teir keyptu svørð,
teir løgdu seg upp at ‘Hjaltri lúður’,
skoyttu ei hvat teir gjørđu.
69 Teir løgdu seg upp at ‘Hjaltri lúður’,
teir búðu sær út at ríða,
keyptu svørð og brynju blá,
mót Hjaltrik kongi at stríða.
70 Tí svaraði Búgvi:
“Gott er at taka til evna,
nú skal senda kongi boð
vár faðirs deyða at hevna.”
71 Út varð loystur gangarin
undir hallarvegg,
hann var klæddur í skarlak
niður á hóvaskegg.
72 Hann var klæddur í skarlak
niður á miðal síðu,
so var allur saðilin,
ið Pálnir skuldi á ríða.
73 Pálnir leyp í saðil upp
yvir leysan loga,
studdist hvørki við skjøld ei svørð,
og ei við saðilboga.
74 So ríður hann Pálnir
beinan vegin fram,
forgyltir leika ringarnir,
hans góði gangari rann.
75 So ríður hann Pálnir
innan grøna lund,
stokkuta tíð hann dvaldist við,
hann kom á kongsins fund.
76 Úti í miðjum grasgarði,
akslar hann sítt skinn,
og so búgvin gongur hann
í høgar hallir inn.
77 Og so búgvin gongur hann
í høgar hallir inn,
sum Hjaltrik kongur at borði sat
við manna hundrað fimm.
78 “Ver vælkomin, Pálnir,
higar nú til mín,
drekk nú, hvat tær betur líkar,
mjøðin ella vín!”
79 “Lítið er mær um mjøðin tín,
hálva minni um vín,
eg havi so lítlar bøtur tikið
fyri sæla faðir mín.”
80 Tí svaraði Hjaltrik kongur,
hann studdist við brandin reyða:
“Hvar hevur tú sveinar til
at hevna tín faðirs deyða?”
81 Svaraði Pálnir ‘Búgvason’,
so tók hann uppá:
“Bíða tú nú eina lítla stund,
mínar sveinar skalt tú væl sjá!”
82 Hann læt sær tað liðið savna,
valdra manna tjóð,
av teim trimum Blálondum,
sum eingin skínur sól.
83 Hann læt sær tað liðið samla,
valdra manna son,
eingin eftir á Blálondum,
ið eftir átti konu.
84 Pálnir leyp í saðilin upp
yvir leysan loga,
studdist hvørki við skjøld, ei svørð,
og ei við saðilboga.
85 So ríður hann Pálnir
innan grøna lund,
stokkuta tíð hann dvaldist við,
hann kom á bróður síns fund.
86 “Ver vælkomin, Pálnir,
higar nú til mín,
hvussu tók hann Hjaltrik kongur
við herboðum tínum?”
87 “Tí svaraði Hjaltrik kongur,
hann studdist við brandin reyða,
hvar vit høvdu sveinar til
at hevna vár faðirs deyða.”
88 Hann læt sær tað liðið samla,
valdra manna tjóð,
av teim trimum Blálondum,
sum eingin skínur sól.
89 Hann læt sær tað liðið samla,
valdra manna son,
eingin eftir á Blálondum,
ið eftir átti konu.
90 Árla var um morgunin,
sólin roðar í fjøll,
teir løgdu sínar bardagar
so skamt frá kongsins høll.
91 Árla var um morgunin,
sólin roðar í gróti,
Pálnir og hann Búgvi
teir riðu har tveir ímóti.
92 Pálnir og hann Búgvi
teir riðu har tveir ímóti,
líka so glymur á jørðini,
sum tú varpar gróti.
93 So ríður hann Pálnir
víðan vegin fram,
klývur hvønn á tvørar herðar,
ið móti honum rann.
94 So ríður hann Búgvi,
hann hevur ei hondum hógv,
klývur hvønn á tvørar herðar,
og varpar út á sjógv.
95 Allan drupu teir herin niður,
ongum góvu teir grið,
sjálvur er riðin Hjaltrik kongur
undir borgarlið.
96 Sjálvur er riðin Hjaltrik kongur
undir borgarlið:
“Mín kæri Pálnir,
tú gev mær grið!”
97 “Gjarna gevi eg tær grið,
um tú hann kann fá,”
har kom Búgvi, hans bróðir,
hann høgg hans høvur frá.
98 “Gjarna gevi eg tær grið,
um tú hann kann lúka,”
har kom Búgvi, hans bróðir,
hann hjó hans høvur frá búki.
99 Skiftu bæði gull og fæ,
sundur í mengdarmongd,
settust aftur í ríkið tað,
ið Hjaltrik kongur átti.
CCF 156 A
TSB D 163
Handrit: Savn Hammershaimbs (AM, Access. 4).
Útgávur:
1. Føroya kvæði (N. Djurhuus greiddi til útgávu 1972), Band VI, s. 156.
2. Føroya kvæði (Inngangur og úrtøk eftir Dánjal Niclasen, 2004) 31. bind, s. 159.
Heimild: Úr Suðuroy: Birthe Sophie Jacobsdatter, Birita á Mýri (1804-1878), Vági 1848.
Frá einari arbeiðsgentu fær Pálnir frænir av, at gentan, hann hevur tokka til, fer í kirkju. Hann steðgar rossavogni hennara og fer heim til sín við henni, hóast hon ávarar hann. Stutt aftan á, at tey eru løgst, kemur trúlovaði hennara (F, S: skyldmaður hennara, kongur, cN: pápi hennara), og Pálnir verður dripin, cN: eftir at hann hevur gjørt av við hann, ið brúður hansara var trúlovað, cN: og pápan. F: Áðrenn hann verður dripin, biður Pálnir brúður sína fáa teir báðar synirnar, hon fer at føða honum, at hevna seg. cD: Hon giftist við trúlovaða sínum. cD, cN, S: Hon sýtir fyri at giftast honum og fer í kleystur. cD, cN: Hon eigur barn við Pálni cN: og doyr í barnferð. cS: Hon sigur, at tað barnið, hon fer at fáa við Pálni, fer at hevna faðir sín. cF: Teir báðir synir Pálnis verða tilkomnir og hevna hann.
á føroyskum: CCF 156 (eisini á donskum, norskum og svenskum)


text:
Altjóða svimjisambandið FINA skipar hin 7. til 9. mai 2021 fyri “FINA Online Swimming Clinic for Officials – Faroe Islands (FAR)“, sum er sama slag skeið vit høvdu í Havn hin 22. til 24. mars 2019, tó nú á netinum vegna støðuna við korona.
Undirvísari verður Jens-Christian Iversen úr Danmark, sum útyvir at vera ein sera royndur, altjóða yvirdómari, eisini er skrivari í teknisku svimjinevndini hjá LEN, umframt limur í teknisku svimjinevndini hjá FINA.
Skeiðið stendur til at skula vera á enskum – men Jens-Christian heilsar at tað kann útmerkað eisini vera á donskum, í tann mun sum fólk ynskja tað. Talan verður um undirvísing í 3-4 tímar, hvønn dag hesar tríggjar dagarnar.
Skeiðið er fyri nýbyrjarar, um enn tað kemur væl runt um alt sum hevur við døming innan svimjing at gera. Tað er ikki enn beinleiðis partur av útbúgvingargongdini til yvirdómara, men vóna vit hetta kemur uppá pláss heilt skjótt.
Eitt tilmeldingarskjal verður klárt áðrenn alt ov leingi. Vit umhugsa at lata fólk kunna sita saman til dømis í hølunum í Saltangará, so at tað ikki skal kennast alt ov einsamalt.
Vegna SSF
Rókur


text:
Persóndátupolitikkur hjá Kitt
1. Inngangur
Endamálið hjá Kitt.fo er at veita søkjandi eina góða og lætta atgongd til allar leigubústaðir í Føroyum. Samstundis at veita útleigarum bestu fyritreytir, at skjótt og lættliga finna best hóskandi leigaran til sína ogn. Vit taka viðgerð av tínum persóndáta í størsta álvara. Vit viðgera tínar persóndátaupplýsingar eftir persóndátulógini. Her kanst tú lesa um okkara persóndátupolitikk, sum er galdandi, tá tú brúkar www.kitt.fo.
2. Soleiðis savna og viðgera vit upplýsingar um teg, tá ið tú vitjar okkara heimasíðu
Okkara heimasíða savnar sjálvvirkandi ávísar upplýsingar um teg, t.d. tína IP-adressu, økið hvaðani tín telda ella eind bindur seg í alnetið, hvønn kaga og hvørja stýrisskipan tú brúkar, og upplýsingar um, hvussu tú brúkar heimasíðuna, undir hesum hvørjar undirsíður tú vitjar. Vit brúka upplýsingarnar til at tillaga og menna heimasíðuna, so hon nøktar tørvin hjá teimum vitjandi. Vit kunnu eisini brúka tína IP-adressu til at greina rák, spora, hvussu tú brúkar heimasíðuna og til at savna yvirskipaðar demografiskar upplýsingar, sum vit brúka til at greina tørvin hjá vitjandi á heimasíðuni.
Tá tú skrásetur teg sum brúkara á síðuni, savna vit upplýsingar, sum tú upplýsir. Alt eftir hvat fyri brúkari tú ert, savna vit ymiskar upplýsingar. Niðanfyri er nágreinilig uppseting av, hvat fyri upplýsingar vit innsavna og viðgera.
Søkjandi
Um tú ert ein, sum leitar eftir ogn, innsavna vit nakrar kravdar upplýsingar og nakrar ikki-kravdar upplýsingar.
Kravdar upplýsingar fevna um navn og teldupost. Ikki-kravdar upplýsingar fevna um: Vangamynd, Facebook URL, húsarhald (vælmøguleikar: maður/kona/familja/vinir/ynski ikki at upplýsa), inntøkugrundarlag (vælmøguleikar: lesandi/arbeiði/eftirløn/ikki í arbeiði/ ynski ikki at upplýsa), lívsstílur (vælmøguleikar: royking/húsdjór/bil), føðingardagur og húski (navn, aldur og hvat tilknýti tey hava til tín, td. sonur/maki).
Útleigari
Um tú ert ein, sum útleigar, innsavna vit somuleiðis nakrar kravdar og nakrar ikki-kravdar upplýsingar. Kravdar upplýsingar fevna um: Navn, teldupost og tlf nr. Ikki kravdar upplýsingar fevna um: Vangamynd, Facebook URL.
Ogn
Tá útleigari ynskir at leiga eina ogn út, eru eisini nakrar kravdar og nakrar ikki-kravdar upplýsingar, sum útleigari skal upplýsa um sína ogn. Kravdar upplýsingar fevna um: Slag (hús/íbúð/tvíhús/frítíðarihús/høli), gólvvídd, tal av kømurum, stað (bygd/býur), leigutíðarskeið (undir 1 ár, millum 1-2 ár, yvir 2 ár), prísur, depositum, innflýting (dato/skjótast gjørligt), adressa og mynd/ir av ogn. Ikki kravdar upplýsingar fevna um: Hentleikar (privat parkering/royking loyvd/húsdjór loyvd/vinarligt hjá rørslutarnaðum)
Listin
Ein søkjandi kann melda seg til listan. Sostatt kann viðkomandi skráseta síni ynskir um ogn. Slag (hús/íbúð/tvíhús/frítíðarihús/høli), minsta tal av kømurum, stað (bygd/býur), maks prísur. Um ein brúkari keypir sær hald, nýta vit QuickPay til keyp. Sostatt goymir Kitt ikki upplýsingar um gjaldsmiðil, t.d. kortnummar. Tað er neyðugt, at vit savna og viðgera omanfyrinevndu upplýsingar, fyri at vit kunna útinna ta tænastu, vit bjóða.
2.1 Vit savna, viðgera og goyma einans neyðug persóndáta
Vit savna, viðgera og goyma einans persóndáta, sum hevur týdning í samand við at røkka endamálinum við heimasíðuni ella nágreiniligum endamáli sum til dømis at gera ein sáttmála. Vit savna einans dáta, sum tú upplýsir okkum við at fylla út á síðuni, sendir til okkara eftir umbøn frá okkum ella samskiftir við boðskipanini á síðuni. Vit savna, viðgera og goyma persóndáta sambært persóndátulógini.
2.2 Møgulleiki fyri at kanna og broyta tínar upplýsingar
Tað er umráðandi, at tað dáta, vit savna, hvørki er skeivt ella villeiðandi. Inni á kitt.fo hevur tú møguleika at kanna eftir, um tínar upplýsingar eru rættar. Eisini kanst tú broyta ella strika hesar upplýsingar. Tú kanst tó ikki strika ella broyta kravdar upplýsingar, sum skapa grundarlag fyri tínum brúkara. Um tú ynskir at strika brúkaran, skalt tú skriva eini boð til okkara á teldupost kitt@kitt.fo.
2.3 Persónupplýsingar frá sosialum miðlum
Tú hevur møguleikan at rita inn umvegis Facebook. Gert tú tað, fáa vit upplýsingar sum til dømis navn og vangamynd. Tað er ikki neyðugt at nýta hesa tænastu fyri at nýta Kitt. Tú kanst eisini stovna brúkara við at upplýsa teldupost tín á síðuni.
2.4 Vit biðja um títt samtykki, áðrenn vit viðgera títt persóndáta
Áðrenn vit savna títt persóndáta, skulu vit hava samtykki frá tær. Vit savna og viðgera einans persóndáta,fyri at røkka endamálinum, sum er lýst omanfyri. Samtykki er valfrítt og tú kanst til eina og hvørja tíð taka samtykki aftur við at skriva til okkara á kitt@kitt.fo. Um vit ynskja at brúka tínar persónupplýsingar til annað endamál enn tað, sum var avtalað framanundan, verður tú kunnaður um hetta og biðin um at samtykkja, áðrenn vit kunnu viðgera hetta dáta.
2.5 Vit geva ikki persóndáta víðari uttan títt samtykki
Tann dáta, tú upplýsir á tínum vanga, verður sjónlig hjá útlegiara av tí ogn, tú hevur víst áhuga fyri (sent umsókn til). Hetta er grundarlagið fyri síðuni, og soleiðis kann ein útleigari velja teg sum leigara og kann seta seg í samband við teg.
Um vit skuldu víðarigivið títt persóndáta til samstarvsfelagar ella aðrar aktørar, sum til dømis marknaðarføring, savna vit samtykki frá tær og upplýsa, hvat dáta verður brúkt til. Vit biðja tó ikki um títt samtykki, um vit eru lógarbundin at geva persóndáta til myndugleika í samand við rættarmál.
3. Samtykki
Talan er um ymiskt samtykki, alt eftir hvat fyri ein brúkari tú ert.
Tá tú samtykkir handilstreytir, samtykkir tú tær grundleggjandi fyritreytir, sum skulu til, fyri at tín brúkari kann virka. Hetta umfatar:
Harumframt góðtekur tú at:
Tú kanst sum søkjandi velja at koma á Listan. Hesin listin gevur útleigarum atgongd til tín vanga. Um tú ikki ynskir hetta, skalt tú ikki nýta hesa tænastu.
Tú kanst velja at fáa tíðindabræv. Her senda vit kunning um ymiskt, til dømis tíðindi innan bústaðarmarknaðin í Føroyum. Um tú ikki ynskir hetta, skalt tú ikki nýta hesa tænastu.
Tú kanst sum søkjandi velja at koma á Listan. Hesin listin gevur útleigarum atgongd til tín vanga. Um tú ikki ynskir hetta, skalt tú ikki nýta hesa tænastu.
Tú kanst velja at fáa tíðindabræv. Her senda vit kunning um ymiskt, til dømis tíðindi innan bústaðarmarknaðin í Føroyum. Um tú ikki ynskir hetta, skalt tú ikki nýta hesa tænastu.
4. Kennifílar (Cookies)
Um vit seta kennifílar (cookies), verður tú kunnað/ur um, hvat vit brúka tær til og endamálið við at savna dáta umvegis kennifílar. Áðrenn vit innføra kennifílar á tína tøkni, verður tú biðin um at samtykkja tær. Tú kanst samtykkja allar ella kravdar kennifílar.
5. Endamál
Endamálini við viðgerð av persóndáta eru hesi:
Seta seg á Listan soleiðis at tann søkjandi kann fáa best líkindi at fáa røtt og skjót tilboð um leigumál.
Atgongd til Listan av søkjandi, fyri at finna skjótari fram til best hóskandi leigara.
Upplýsingar um leigumarknaðin, lóggávu o.s.fr.
Gera leigusáttmála.
6. Profilering
Við at stovna ein brúkara sum søkjandi á kitt.fo, gert tú sjálv/ur av, hvørjar ikki-kravdar upplýsingar tú upplýsir.
Tað eru tveir hættir, hvussu tú kanst koma í samband við ein útleigara. Manuel profilering er, tá ein útleigari skal velja ímillum tey, sum hava víst áhuga í hansara ogn. Automatisk profilering er millum annað, tá ein søkjandi skrivar seg upp á Listan. Her velur tann søkjandi hvat fyri slag av ogn, stað, stødd og kostnaðarstøði hóskar sær best. Herfrá verður søkjandi “matchaður” við ein útleigara sum hevur eina ogn, sum hóskar til hesi ynskir.
Kitt tilskilar sær rætt at burturvísa brúkara, ið vit meta ber ósømiligan atburð, so sum at gera mismun.
7. Trygd
Fyri at verja teg ímóti at óviðkomandi hava atgongd til tínar persónupplýsingar, hava vit ment eina serstaka undirsíðu til okkara starvsfólk. Henda síðan ger, at starvsfólk hjá Kitt einans fáa upplýst viðkomandi upplýsingar. Hetta minkar um vandan, at upplýsingar koma óviðkomandi og óneyðuga nógvum í hendi. Vit hava skipaðar mannagongdir um, hvussu vit skulu handfara títt dáta. Millum annað hava vit eina mannagongd um skriviborðseftirlit.
7.1 Vernd av tínum persónupplýsingum
Atgongd til tínar persónupplýsingar er avmarkað til bert at fevna um starvsfólk, sum í sambandi við ítøkiligar starvsuppgávur hava tørv á hesum. Øll starvsfólk fáa undirvísing í kunningartrygd og viðgerð av persónupplýsingum, so tey skilja týdningin av, at persónupplýsingar verða vardar.
8. Samstarvsfelagir
Vit senda einans upplýingar til okkara samstarvsfelagar, sum tú hevur givið samtykki til, ella um tað er ein samstarvsfelagi, sum er grundleggjandi neyðugur fyri, at vit kunna virka sum fyritøka.
8.1 Dátuviðgerar hjá Kitt
Fyri at kunna veita bestu tænastu til tín, nýta vit fylgjandi dátuviðgerar sum fylgja GDPR reglunum.
8.2 Servari
Vit nýta Microsoft SQL Server til at goyma dáta inni á. Microsoft hevur váttað at halda seg innan fyri GDPR reglugerðirnar.
9. Triðjalond
Vit senda ikki persóndáta til nakað triðjaland.
10. Striking
Vit goyma tínar persónupplýsingar so leingi, tað er neyðugt fyri at røkka endamálinum at halda sáttmálar, ella so leingi sum kundasambandið ella samstarvið er virkið.
Rættur at blíva strikaður. Tú kanst byrja eina tilgongd, har tín brúkari verður strikaður. Um tú ikki hevur hald, kunna vit byrja strikanartilgongdina beinanvegin. Henda tilgongd kann taka upp til 30 dagar.
Kitt strikar ikki teldupostar, sum longu eru sendir.
Kitt strikar ikki persóndáta í dulnevndum ella bronglaðum formati.
Samskifti við Kitt, sum umfatar kundatænastu, verður ikki strikað.
11. Tíni rættindi
Rætturin til innlit
Tú kanst fáa innlit í tær persónupplýsingar, sum vit hava skrásett, hvørjar upplýsingar talan er um, hvaðani tær koma, hvat vit brúka tær til, hvussu leingi tær verða goymdar, um vit lata tær víðari – og í tí føri til hvønn - og hvørjar trygdarfyriskipanir eru settar í verk. Tín rættur til innlit kann vera avmarkaður við lóg, ella í tann mun títt innlit í ávísar upplýsingar hevði gjørt seg inn á rættindi hjá øðrum.
Rætturin til átalu
Tú kanst átala, at persónupplýsingar um teg verða viðgjørdar. Um átalan er heimilað, hevur hon við sær, at viðgerðin av upplýsingunum verður steðgað.
Noktan av beinleiðis marknaðarføring
Tú kanst nokta okkum at brúka tínar persónupplýsingar til beinleiðis marknaðarføring.
Rætting ella strikan av upplýsingum
Um tær upplýsingar, sum vit viðgera, eru skeivar, ófullkomnar ella óviðkomandi, hevur tú, við teimum avmarkingum, sum eru í galdandi lóggávu, rætt til at krevja, at vit rætta ella strika upplýsingarnar.
Afturtøka av samtykki
Tú kanst taka eitt samtykki aftur, sum tú hevur latið okkum. Um tú afturkallar eitt samtykki, kann tað hava við sær, at vit ikki eru før fyri at bjóða tær ávísar tænastur ella veitingar longur. Tá ið tú tekur eitt samtykki aftur, verður viðgerðin av viðkomandi upplýsingum steðgað.
12. Samband og kæraTú ert vælkomin at seta teg í samband við okkum, um tú hevur spurningar um tíni rættindi, ella um hvussu vit viðgera tínar persónupplýsingar.
Teldupostur: kitt@kitt.fo
Tú kanst eisini lata Dátueftirlitinum klagu á dat@dat.fo


text:
Ungdómur okkara eigur, longu frá barnaárum av, at fáa kunnleika um lívið og mentanina her á klettunum fyrr í tíðini, og tað gerst eina best við eini ítøkiligari ætlan. Tað siga tey, sum vara av ætlanini at gera eitt víkingaskip í hovi. Og nú Løgtingið viðger fíggjarlógina fyri næsta ár, hava tey sent umbøn um at sleppa á fund við fíggjarnevndini hjá Løgtinginum um ætlanina.
Landsstýrið setti annars 150.000 krónur í stuðuli til ætlanina í 2019, men í 2020 varð einki sett av. Í ár eru aftur 150.000 krónur settar av til Víkingaskipið og landsstýrið ætlar at seta somu upphædd av aftur næsta ár.
Men nú vilja tey altso hava fund við nevndina um ætlanina. Tey siga, at endamálið við víkingaskipinum, umframt langhúsinum og smiðjuni, ætlanin er at gera í Hovi, er at skapa eitt víkingaumhvørvi so nær tí upprunaliga, sum gjørligt er.
– Føroyar liggja á leiðini úr norðanlondum, vestur um høv og heilt vestur at amerikanska meginlandinum, har norðurlendingar vóru teir fyrstu at nema land og seta búgv, siga Finnbjørn Hovsgarð, sum er í nevndini fyri víkingaskipið.
Tey halda, at tað er bæði rætt og rímiligt at eisini Føroyar eru við at varðveita lívið og mentanina, ið var fyri túsund árum síðan,
– Sum støðan er í dag, er tað skammiligt og skilaaleyst, at vit ikki eru partur av hesum, sigur Finnbjørn Hovsgarð. Okkara partur í víkingamentanini skal sjálvandi ikki liggja eftir, og tí eru vit farin undir hesa ætlanina at smíða eitt víkingaskip og at byggja neyst og smiðju, so sum vit kenna tað úr Bretlandi og norðanlondum annars.
– Ungdómur okkara eigur, longu frá barnaárum av, at fáa kunnleika um forna lívið og mentanina her á klettunum, og hetta gerst eina best í eini ítøkiligari ætlan longu frá barnsbeini av.
Hann sigur, at endamálið við víkingaumhvørvinum í Hovi tekur støði í børnum, ungum og ølli føroyingum annars, sum gerast ein partur av víkingaumhvørvinum líka frá tí spunna tráðnum í seglunum, tí smíðaða naglanum úr kjøli í stevni, og teim drúgvu túrunum vestur um høv í ódn sum í logn, sigur hann.


text:
Eftir ætlan fáa dreingir, sum eru 12 ár, tilboð um ókeypis koppseting fyri HPV í summar. Játtan er á fíggjarlógini fyri 2019 til endamálið.
Málið um HPV-koppseting til dreingir hevur javnan verið á breddanum, síðani tilboðið til gentur varð sett í gildi í 2009. Hjá gentum er koppsetingin serliga fyri at sleppa undan lívmóðirhálskrabba seinni í lívinum.
Fleiri av okkara grannalondum hava seinnu árini gjørt av, at tilboðið eisini eigur at fevna um dreingir, tí koppsetingin vísir seg at hava fleiri fyrimunir fyri heilsuna hjá dreingjum eisini, bæði í mun til ávís sløg av krabbameini og aðrar sjúkur.
Sirið Stenberg, landsstýriskvinna í heilsumálum fegnast um, at Løgtingið hevur samtykt at játta pening til at víðkað tilboðið í Føroyum. Í summar fáa 12 ára gamlir dreingir sostatt tilboð um at verða koppsettir ókeypis fyri HPV. Ætlan skal eisini gerast fyri, hvussu dreingir, ið eru eldri enn 12 ár, somuleiðis kunnu fáa tilboð um ókeypis koppseting fyri HPV.
Gongur nógv betri at fáa gentur at koppseta seg
Í Føroyum fóru vit undir at koppseta gentur fyri HPV ókeypis tann 1. januar 2009. Byrjað varð við gentum, sum vóru fyltar 14 ár, og seinni varð tilboðið víðkað til gentur niður í 12 ár. Eins og í Danmark fall talið av gentum, ið lótu seg koppseta, ógvusliga í nøkur ár, men nú tykist gongdin verða vend.
Í fjør vóru tað 409 gentur, sum fingu fyrstu koppseting fyri HPV. Hetta er á leið sama tal, sum tey fyrstu árini, ið tilboðið varð tókt. Í 2016 vóru tær bara 96. Sí eisini talvu ovast.
UM HPV KOPPSETING
Í dag er tað soleiðis, at gentur og kvinnur, sum eru føddar 1. januar 1985 ella seinni, kunnu, tá tær hava fylt 12 ár, verða koppsettar ókeypis ímóti HPV-virus. Koppsetingin skal verða framd innan kvinnan fyllir 28 ár
Kelda: himr.fo


text:
Mál
Eitt mál kann sigast at vera ein kota hjá tjóðum og fólkum til at senda boðskap við. Menniskju brúka málið til at samskifta við hvønn annan, fyrst og fremst við talu men eisini á skrivt ella við teknum. Málið er sett saman av orðum, og hvørt orðið hevur ávísa merking. Í øllum heiminum eru um 6-7000 mál. Føroyskt er eitt av heimsins minstu málum av talaðum málum. Nógv smá mál kring heimin verða ikki talaði longur.
Mál er neyðugt amboð í politiskum, fíggjarligum og mentanarligum virksemi; alt meir sum eitthvørt tjóðmál breiðir seg, alt meir økist sostatt veldið og ávirkanin hjá tjóðini. Nú royna Stóra Bretland og USA at víðka nýtsluna av enskum, og hetta fær ikki verið uttan samband við royndina at víðka teirra megi og ávirkan. Sagt verður, at franskir myndugleikar stúra fyri, hvussu tað gongur aftur á hondina við tí franska málinum. Hetta er, tá ið samanum kemur, ikki bert eitt málsligt vandamál, men rakar eisini franskt vald og franska ávirkan á heimsins leikpalli.
Málvísindini verða nevnd málfrøði. Summir málfrøðingar vilja vera við, at um eini 100 ár eru helmingurin av teimum o.u. 6000 tungumálunum, ið eftir liva í heiminum, deyð. Og tað er ikki bert málini, ið doyggja; eisini øll tann fjølbroytta mentan, ið livir og er treytað av einum máli, doyr við tí. Vandin er tann, at málið hjá teimum, ið politiska og fíggjarliga valdið hava, trokar seg inn á málið hjá teimum minni mentu, ikki tí at tað málsliga er nakað betri, men stutt sagt tí at tað umboðar vald. Í samskifti, har ið luttakararnir hava ymisk móðurmál, men allir bert nýta eitt teirra, er valdið lagt í hendurnar á tí, sum hevur hetta málið til móðurmál; men trupulleikarnir, ið standast av málsligum smámunum og vantandi kunnleika í samskiftismálinum eru latnir teimum, sum ikki hava hetta samskiftismálið til móðurmál. Harafturat verður við "heimsmálum" ikki bert framt málslig, men við lít eisini mentanarlig kúgan.
Málið hevur tvær funksjónir:
- Innihald (tað, mann faktiskt sigur) - samskiftisfunksjón
- Samskiftisháttur (mátin, mann sigur tað uppá) - identitetskapandi funksjón
Hesar báðar funksjónir hava tvær mótstríðandi avleiðingar: Samskiftisfunksjónin hevur við sær at tað verður meiri standardisera og eins, meðan identitetsfunksjónin hevur við sær fjølbroytni og variasjón.
Tá mann sendir boðskap við máli, so er tað grundleggjandi fýra endamál:
- Indikativ Leggja fram. At úttala seg um naka veruligt í heiminum
- Imperativ Geva ordra. At heimurin skal verða, sum eg sigi
- Interrogativ Spurningar. At finna út av, hvussu heimurin í veruleikanum er
- Optativ Ynskir. At ímynda sær nakað óveruligt um heimin
Í málinum er vanligt at skilja í millum týdningin av orðum
- Prototypisk umboð fyri kategoriir. Dømi; at ganga. Annað dømi; ein bók
- Hypernym liggur omanfyri prototypir. Dømi; at flyta seg. Annað dømi; lesitilfar
- Hyponym meiri neyv definisjón. Dømi; at halta. Annað dømi; ein orðabók
Tá mann greiðir mál, býtur mann málið upp í:
- Fonetik verulig lýsing av orðaljóðum. Akustisk ljóð
- Fonologi tað minsta elementið, sum kann broyta týdningin av orðinum
- Morfologi tað minsta elementið í málinum, sum hevur ein týdning. Dømi; maðurin. maður - in (rót - bundið)
- Syntaks reglur fyri hvussu man ger ein setning. Reglur í málinum
- Semantik læran um týdningin av málinum, hvussu mann skipar vitanina um heimin
- Pragmatik hvussu mann nýtir málið. Tulkingar og týdningar, sum mállæran einsmøll ikki kann greiða frá. Dømi; Um mann spyr "Hevur tú ur?" So er tað ófólkaligt at svara "ja", sjálvt um mállæran sigur at tað skal mann. Rætta svarið uppá spurningin er jú at fortelja spyrjaran, hvat klokkan í veruleikanum er.
Málið skal; vera passandi, hava gjøgnumskygni, fella væl og vera rætt. Málið ger, at fólk í felag geva sær far um, tað sum tosað verur um, og at fólk kunnu samskifta um hvat sum helst; bæðið veruligt og óveruligt, í og uttanfyri støðuna, tey sjálvi eru í.
Vit kunnu gera vart við okkum, við tí samma málsliga mynstri men við ymiskum ljóðum - accent. Hvørja dialekt mann nýtir, veldst um hvagani mann er, men eisini hvussu vil vera viðgjørdur av móttakaranum. Harafturat veldst tað um evni, samskiftismiðil, og hvat mann væntar av málinum.
Eitt, sum verður nógv nýtt í málinun uttan at mann ger sær far um tað, er metonymi. Tað er, tá mann nýtir eitt orð, men orðið merkir meiri, enn grundtýdningurin. Dømi: "Hann gongur á Hoydølum." Hoydalar í hesum døminum merkir studentaskúlin, sum liggur í Hoydølum. Annað dømi: "Halldor Laxness liggur á hylluni." Tað er ikki persónurin, sum liggur á hylluni, men ein bók, har hann er rithøvundur til, sum liggur á hylluni.
Sosial dimensjón[rætta | rætta wikitekst]
Mann varierar hvat mál og dialekt mann nýtir, alt eftir hvør tað er, mann tosar við. Her sipast til individualisering og fløktar sosialar identitetir. Sosialur status ger av hvussu rætt orðini mann nýtir eru. Verða orð nýtt, sum vera nýtt av fólkum av høgum sosialum statusi, so verða hesu orð góðtikin og sæð sum at vera røtt. Tað vil siga, í hesum sammanhengi snýr tað seg ikki um at tey røttu orðini vera vald útfrá innlitið, men meiri av tilvild. So sjálvsmyndin ella identiturin, sum mann ger av sær sjálvum gjøgnum málið, ikki kann koma fyri uttan so, at mann samanber og metir um sosialar bólkar.
Útlendsk ávirkan[rætta | rætta wikitekst]
Málið verður eisini ávirka av útlandinum. Hvussu mann sær uppá aðrar tjóðir og mentanir hevur nógv at gera við makt og dominans. Tey mál, sum mann sær upp til, lænir mann orð og hættir frá. Til dømis íslendskt hevur havt eina ávirkan á føroyskt.
Sapir-Whorf hypotesan[rætta | rætta wikitekst]
Í 1929 komu granskarar framm eini hypotesu, sum er uppkallað eftir teimum, sum sigur at fólk eru avmarkaði, tá tað snýr seg um, hvat tey kunnu hugsa, alt eftir hvat mál tey nýta. Tað er ógjørligt at hugsa tankar sum málið ikki loyvir. Málið er sum ein ramma, har hugsaðu tankarnir ikki kunnu fara út um. Vísindin er ikki komin til nakað endaligt svar um hetta.


text:
So royna vit aftur – Um nóg stór undirtøka er fyri tiltakinum, so skipa Svimjisamband Føroya og Ægir fyri Svimjifagnaðardegi í Klaksvíkar Svimjihøll, sunnudagin hin 16. september 2018 frá klokkan 14:00 til 17:00. Tiltakið er fyri øll børn sum ganga í 4. til 7. skúlaflokki, óansæð um tey duga at svimja ella ei, og er ókeypis.
Tilmeldingarskjalið er her: https://form.jotformeu.com/81702240601341
Hetta er sama tiltak sum vit ætlaðu at hava hin 1. juli 2018, við spølum og spennandi tiltøkum so sum kappskreiðing í vatnøkuni og bjargingarroynd við vestum og VIKING báti. Tá vóru vit noydd at útseta tiltakið vegna ov fáar tilmeldingar, men vóna vit at fáa nógv fleiri nú, aftaná summarferiuna.
Vit hava ikki sett nakra formliga tíðarfreist enn; men tað hevði verið sera gott um tilmeldingarnar komu so tíðliga sum gjørligt, so at vit hava eina hóming av hvussu nógv børn tey verða. Og skuldi tað víst seg at vit nú fáa øgiliga nógvar tilmeldingar, so verða vit nokk noydd at steingja fyri fleiri 🙂
Svimjitiltakið er sum sagt ókeypis, men verður har møguleiki fyri at keypa sær okkurt at eta og drekka, so at tey eru rímiliga væl forsýnaði fyri 30-50 krónur. Tað er ikki krav at barnið er limur í einum svimjifelag.
Vegna fyriskipararnar
Rókur


text:
13-10-2021
Umboðsmaðurin hevur viðgjørt eina klagu um viðgerðina hjá Uttanríkis- og mentamálaráðnum av eini klagu um setanartilgongdina av stjóra til Tjóðpall Føroya.
Klagan snúði seg um, hvussu Leiklistaráðið var mannað undir tilgongdini at seta stjóra til Tjóðpall Føroya og at avgjørt var at seta sama stjóra fyri 4. ferð.
Klagarin vísti á, at í eitt heilt ár var Leiklistaráðið undirmannað, tí einki starvsfólkaumboð varð valt ístaðin fyri umboð, sum tók seg úr ráðnum. Tá so nýtt starvsfólkaumboð varð valt, var tað ikki við til sjálva setanina vegna ógegni. Uttanríkis- og mentamálaráðið vísti á, at Leiklistaráðið var viðtøkuført, tá tað tók avgerð í málinum, men at tað varð óheppið, at Leiklistaráðið ikki hevði verið fullmannað undir allari setanartilgongdini. Uttanríkis- og mentamálaráðið metti tó, at hetta ikki hevði havt týdningin fyri avgerðina um at seta stjóra í hesum føri.
Umboðsmaðurin hevði onga viðmerking til hesa metanina og segði seg ikki hava grundarlag fyri at halda, at setanartilgongdin hevði verið avgerandi øðrvísi, um starvsfólkaumboð hevði verið við undir allari tilgongdini, ella at avgerðin um stjórasetanina hevði fingið annað innihald. Umboðsmaðurin mælti tó Uttanríkis – og mentamálaráðnum til at skipa greiðari mannagongd fyri, hvussu farast skal fram, tá limur tekur seg úr Leiklistaráðnum, og at gera reglur, sum skulu tryggja, at alt virksemi hjá Leiklistaráðnum verður framt við atliti at meginregluni um armslongd.
Víðvíkjandi spurninginum um at seta sama stjóra fyri 4. ferð, vísti klagarin á, at orsøkin til áramálssetan er vanliga eitt ynski um at tryggja listarliga endurnýggjan, listarliga menning, og at tryggja kreativa frælsið. Tí helt klagarin at verandi praksis, við at seta sama stjóra fleiri ferðir, ikki var í samsvari við endamálið at hava áramálssettan stjóra í einum listarligum leiðarastarvi. Uttanríkis- og mentamálaráðið vísti á, at lógarásetingin um áramálssetan ikki kann lesast sum, at stjórin ikki kann verða settur aftur. Skipanin kann eisini grundgevast øvugt soleiðis, at stjórin skal eftirmetast á fimta hvørjum ári, um viðkomandi søkir aftur. Tá hava aðrir umsøkjarar møguleikan at søkja starvið, og Leiklistaráðið metir síðani út frá øllum umsøkjarum, hvør er tann best skikkaði til starvið. Uttanríkis- og mentamálaráðið vísti á, at lýsingin eftir stjóra ásetti viðkomandi krøv til førleikar og royndir hjá umsøkjarum. Setanarbólkurin gjørdi eina samanberandi talvu yvir allar umsøkjararnar, har til bar at samanbera førleikar, royndir og fatan av starvinum. Metingin av umsøkjarunum bygdi á tey formligu krøv, sum víst varð til í starvslýsingini. Í tilgongdini vórðu metingar gjørdar av øllum umsøkjarunum. Út frá eini endaligari samanberandi meting avgjørdi Leiklistaráðið at seta tann umsøkjaran í starvið, sum tað metti vera best skikkaðan at leiða stovnin komandi fimm árini. Við grundarlagi í gjøgnumgongd av øllum skjølum í málinum metti Uttanríkis- og mentamálaráðið, at tilgongdin hjá Leiklistaráðnum, at seta stjóra fyri Tjóðpall Føroya, var saklig.
Hesum var umboðsmaðurin samdur í. Umboðsmaðurin viðmerkti, at út frá lógartekstinum og viðmerkingunum til lógina er ikki grundarlag fyri at siga, at áramálssetanin í hesum føri merkir, at tað er forboð fyri at seta sama stjóra aftur. Um hetta var ætlanin við áramálssetanini, skuldi hetta verið ásett í lógartekstinum og/ella komið greitt fram í viðmerkingunum (LUM 21/10854).
Álitið kann lesast her


text:
... Strendur, Streymnes, Hvalvík, Sandur, Skælingur, Hov, Kirkjubøur, Sörvag, Toftir, Glyvrar, Skálavík, Tvøroyri, Hove, Viðareiði, Fuglafjørður, Nólsoy, Froðba, Hvítanes, Kvívík, Sumba, Syðrugøta, Kollafjørður, Rituvík, Göteejde, Kollefjord, Fuglefjord, Hósvík, Midvaag, Hattarvík, Húsar, Gøta, Sand, Ánir, Øravík, Eiði, Midvåg, Leynar, Hvalba, Kunoy, Akrar, Norðragøta, Nes, Saltnes, Oyri, Nordregöte, Depil, Sandavágur, Skuö Bygd, Bøur, Argir, Sandvík, Tórshavn, Klaksvík, Oyndarfjørður, Vágur, Skopun, Kaldbak, Sørvágur, Lopra, Porkeri, Lambi, Hvannasund, Leirvík, Saltangará, Fundingbund, Gøtugjógv, Miðvágur, Húsavík, Válur, Søldarfjørður, Ejde, Funningur, Svínáir, Trongisvágur, Kælnæs, Langasandur, Våg, Runavík, Uti á Fløtum, Oyrarbakki, Hoyvík, Vestmanna, Saksun, Torkildshøj, Skálabotnur, Skáli, Thorshavn, Eide, Selatrað, Hamrar, Vatnsoyrar, Tjørnuvík, Haldarsvík, Gjógv, Skipanes, Heller, Fámjin, Sandevåg, Haraldssund, Signabøur, Innan Glyvur, Mykines
Test the connection for 30 seconds free of charge, without obligation and without registration.
Register now free of charge and secure €1** starting credit
Register now and get your free start credits! No contract, no hidden costs! You can start directly to try fonworld without any commitment.


text:
Kinesisku MG koma nú við enn einum nýggjum modelli á føroyska marknaðin. Fyrst kom elbilurin MG ZS, og nú er tað plugin-hybridbilurin MG EHS við bensin- og elmotori.
Hesin er størri enn elbilurin MG ZS og koyrir upp til 52 kilometrar við elmegi. Eins og vit kenna tað frá Kia, hava MG nú eisini 7-ára garanti ella 150.000 kilometrar.
Bensinmotorurin er ein 4-syl. 1.5-litra turbomotorur við 169 hk, og el-motorurin hevur 123 hk. Hetta gevur tilsamans 258 hk. Bilurin koyrir úr 0-100 km/t upp á einans 6,9 sekund.
Gearkassin yvirførir kraftina frá bensin- og elmotorinum til forhjólini.
##med2##
Sera væl útgjørdur bilur
Hvat útgerð viðvíkur fæst MG EHS einans í Luxury útgávuni, sum er tann best útgjørdi. Hann hevur t.d. Led-lyktaskipan, kamera við 3D-funktión, sum vísir kring allan bilin, so tað er lætt at parkera, 18” alufelgur, panorama sóltak, neyðbremsu og adaptivan fartpilot.
##med3##
Innan er bilurin nakað heilt serligt við flottari leðurkabinu og tann stóri 12,3” skermurin mitt í instrumentborðinum hevur t.d. Apple CarPlay og Android Auto umframt innbygda navigatión.
MG EHS kann sleipa ein viðfestisvogn við bremsum, sum vigar upp til 1.500 kg.
Við allari útgerðini er prísurin einans kr. 299.000. Bilurin kann síggjast og roynast hjá Bilrøkt.
##med4##


text:
Update: Eitt felag manglaði á listunum, og teir eru tí skiftir út.
Havnar Svimjifelag skipar sum kunnugt fyri svimjistevnu í Svimjihøllini í Gundadali, nú í vikuskiftinum, fyri allar aldursbólkar. Her eru startlistarnir sum tekst og html, ið benda á at vit fara at síggja nakrar áhugaverdar dystir ímillum teir bestu svimjararnar, samstundis sum har eisini eru spennandi nýggj nøvn niður ígjøgnum rekkjurnar.
Tíðarætlanin er hendan:
- Leygarmorgun – upphiting frá kl 08:30, kapping frá kl 10:00
- Leygardag – upphiting frá kl 16:00, kapping frá kl 17:30
- Sunnudag – upphiting frá kl 12:30, kapping frá kl 14:00
Sí innbjóðing


text:
Á fundi sum Norðoya Tjóðveldisfelag skipaði fyri í gjár, var høvi hjá fólki at seta spurningar til Høgna Hoydal. Óluva Klettskarð heldur, at fundurin var væl eydnaður.
Eini 30 fólk vóru á fundi um fiskivinnunýskipanina, sum Norðoya Tjóðveldisfelag skipaði fyri í gjár. Fundurin var skipaður soleiðis, at eftir at Óluva Klettskarð og Rasmus Biskopstø høvdu bjóðað vælkomin, hevði Høgni Hoydal framløgu um nýskipanaruppskotið í fiskivinnuni. Hann fór eisini nærri inn á ítøkiligar misskiljingar, sum hava verið at sæð í miðlunum. Øllum kunnugt er Klaksvík mætur fiskivinnubýur, so áhugin ímillum fundarfólkið var stórur og spurningarnir fleiri.
Høgni Hoydal viðgekk, at fleiri lutir í uppskotinum vóru fløkjasligir at skilja, tí at lóggáva á einum so umfatandi øki altíð er kompliserað. Men landstýrismaðurin helt hinvegin, at aðalmálið í uppskotinum var greitt – nevniliga at føroyingar skulu sum tjóð fáa meira burtur úr úrdráttinum av fiskatilfeingi okkara.
Fundurin væl eyðnaður
Eitt nú hevur verið sagt, at alt av tilfeinginum við tíðini fer yvir uppboðsølu, men landsstýrismaðurin vísti øllum tílíkum pástandum aftur. Ein stórur partur av uppskotinum, sum ikki hevur verið viðgjørdur, er eisini hvussu landið kann stuðla nýmenning og gransking í aðalvinnu føroyinga. Høgni Hoydal vísti á, at tíggju prosent av inntøkunum á uppboðsøluni fara beinleiðis til gransking innan fiskaveiðu, og hettar kann við tíðini gerast stórur fongur fyri Føroyar.
Óluva Klettskarð hevur verið fyri hørðum atfinningum í heimstaði sínum, eftir at farið varð undir nýskipanararbeiðið. Hon helt, at fundurin svaraði fleiri misskiljingum, tí fundarfólkið fekk høvi at seta spurnignar, og landsstýrismaðurin fekk høvi at svara teimum.
– Eg eri væl nøgd um, at fundarfólki fekk svar upp á fleiri spurningar, sum hava verið ógreiðir. Tað var eitt nú týdningarmikið at fáa staðfest, at onki av botnfiskinum á heimagrunnunum fer um uppboðsølu, fyrr enn stovnarnir eru væl betri fyri, og at lítið av fiskiskapinum í Barentshavinum verður ávirkað av uppskotinum, sigur Óluva Klettskarð við Fjúrtanda.
Álitið leggjast fram í morgin
Sum skilst á tingfólki úr ymiskum flokkum, verða álitini úr vinnunevndini løgd fyri løgtingið í morgin, soleiðis at viðgerðin kann vera í næstu viku. Um álitið verður lagt fram í morgin, verður 3. viðgerð av uppskotinum allarhelst mánadagin, og so hava føroyingar eina nýggja fiskivinnuskipan, tá næsta vika er liðin.


text:
Gott at vita um klaver
Tá tað kemur til livitíð er eitt klaver sum er umleið 30 ára gamalt at líkna við ein persón sum er 60-70 ár.
T.d er virði av einum 15 ára gomlum klaveri 50% av nývirði.
og virði av einum 30 ára gomlum klaveri er umleið 25% av nývirði. (tað sum tú kanst keypa tað fyri ídag, Flestu nýggjari klaver eru einans umleið 104 til 110cm høg, hava lítlað fyllu og kosta ímillum Kr.25-32.000.
Um tú lesur víðari skilir tú betri hví tey fella í virði í eitt slíkt mát.
Hæddin hevur ómetaliga nógv at siga. Tess hægri, tess fyldigari klangur og tess betri bassur.
T.d. í Japan, Korea, Kina osv. vilja fólk ikki hava klaver sum eru lægri enn 120 cm. Undir 120 cm verður ikki roknað sum klaver. Tað er bert í Vesturheiminum at klaver sum eru heilt niður í 100 cm verða brúkt….ikki spyrja meg hví. Tey flestu klaver í Føroyum eru ímillum 100 -112 cm.
Eitt klaver sum er umleið 30 ár er longu byrja at missa klangin. Tey fyrstu árini verður klangurin hvassari og hvassari men frá umleið 25 ára aldri byrjar klangurin at verða bleytari og bleytari, tvs. at í ein stuttan yvirgang er hann passaliga bleytur men verður so meiri ullintur og “dayður”.
Vanliga verður sagt at um tú skalt hava besta tóna ella ljóð úr einum flygli, skalt tú skifta hammrar hvørji 20 ár og streingir hvørji 40 ár
Ljóðborði sum er bakið á klaverinum og sum er ein fríttstandandi pláta, verður á bíligum klaverum gjørd av finer plátum meðan á betri klaverum verður tað gjørt úr solidum viði. Vanliga verður brúkt Grann træ. Eitt seint vaksandi grann træ gevur eitt nógv betri ljóð enn eitt skjóttvaksandi træ. Eisini tess eldri træið er, tess betri klangurin. Eitt skjóttvaksandi træ er bíligari enn eitt seint vaksandi, tí tey seint vaksandi trøðini vaksa vanliga hægri uppi og eisini eru færri og færri til av teim gomlu trøunum.
Tað er vanliga viðmerkt um ljóðborði er “solid spruce” ella bert “spruce”. Stendur einans “spruce” er tað vanliga ein finer pláta og tú fært aldri eitt verðuliga gott ljóð við eini finerplátu.
Streingirnir, eins og á guitarum hava eisini nógv at siga. Teir bestu streingirnir eru eisini úr Týsklandi meðan Amerikanararar hava sera góðar umvundnar ella bass streingir. Tá ið eitt klaver eldist er ofta gott at skifta teir umvundnu streingirnar.
Konstruktionin ella designi er samanspæli immillum tjúgd og long av streingjum, spenni á streingjunum, ljóðborð, hammrar osv.
T.d. kann eitt klaver sum bert er 121 cm høgt hava líka langar streingir ella enntá longri streingir enn eitt 131 cm høgt klaver.
Sjálvsagt skal balansurin á klaviaturinum eisini verða í ordan, tvs. samanspæli ímillum bass, miðu og diskant.
Mekanikkurin ( the action) ella innmaturin hevur eisini stóran týdning. Summi klaver virka tung at spæla uppá meðan onnur eru løtt og uppaftur onnur eru ein dreymur at spæla uppá. Góðskan er eisini ymisk…líknandi sum við ljóborðinum.
Tað kundi verði mangt annað at lagt afturat, men hetta verður nokk her.
Stemming:
Eitt klaver skal helst stemmast hvørt ár, og er tað nógv brúkt, tvær ella tríggjar ferðir um ári.
Tú sparir einki við ikki at stemma, tí tá missir tað tann góða tónan og helst tímir tú minni og minni at spæla uppá tað. Eisini er tað nógv torførari at stemma aftur og at fáa ein góðan tóna í tað aftur. Samlaða spenni á streingunum er umleið 40-45.000 pund og sjálvt um klaveri ikki verður nýtt nógv, so togna streingirnir av sær sjálvum.
Tað skal helst ikki standa beint i sól, undir einum vindeyga (gjóstur), ímillum tveir radioatorar ella beint við ein radiator. Hetta fær klaverið at fara skjótari enn vanligt av stemmingi og kann eisini skaða instrumenti.
Hvat skal ein keypa.
Chopin segði, at títt fyrsta klaver má verða tað best klaverið tú ognar tær. Tíverri gera vit oftast tað mótsatta tí vit hugsa vit skulu bert hava okkurt at læra okkum við.
Eitt sum eg síggji alt ov ofta er, at fólk keypir eitt ov bíligt og ella ov lágt nýtt klaver, ella eitt eldri ofta ringt brúkt klaver.
Tað sum tá vanliga hendir er, at sum tíðin líður tímir ein minni og minni at spæla uppá hesi klaver og ofta gevist ein at spæla. Hinvegin siga ella hugsa foreldrini, at vit hava eitt klaver og tá tú ella vit verða so og so góð/góður spælari, so keypa vit eitt annað betri klaver. Tíverri hendir hetta næstan aldri.
Tað er nógv betri at keypa eitt klaver íð nøktar tørvin langt fram í tíðina og sum ein leingist eftir at spæla uppá, tí tónakvaliteturin er so góður, í mótsetning til eitt klaver sum ein við ringum huga setir seg við.
Hamrarirnir skapa eisini ljóðið í klaverinum. Teir eru gjørdir av pressaði seyða-ull. Teir bestu hamrarnir eru Týskir. Teir eru passaliga bleytir og geva ein vakran tóna. Teir Japansku hamrarnir (eisini kallaðir Asiatiskir) eru nógv harari enn teir Týsku og geva eitt hvast ljóð. Eisini skal havast í huga at ljóði á einum klaveri verður hvassari við brúki, tí felti á hamrunum verður pressa saman, við tað at hamarin rakar streingin á sama stað alla tíðina.
Tá klaverið (hamrarnir) eru umleið 25-30 ár verða teir fyrst sera harðir, síðanið upploysast teir og verða so bleytari og bleytari. Hetta førir við sær at ljóði fyrst verður hvast og skiti, og síðani myrkt, ”ullint” og deytt.
Eg sigi vanliga við fólk….. hugsi um hamrarnar sum dekkini á einum bili !!!!!
Vanliga verður sagt at um tú skalt hava besta tóna ella ljóð úr einum flygli, skalt tú skifta hamrar hvørji 20 ár og streingir hvørji 40 ár.
Stemmu pinnarnir: Tá klaver eldast er vanligt at onkur ella fleiri av stemmu pinnunum verða so mikið leysir at teir ikki megna at halda tónahæddina ella stemmingina á streinginum. Eru bert nakrir fair leysir ber til at skifta teir, men eru tað ov nógvir, er ofta lítið at gera uttan at skifta allar og tað er stórarbeiði.
Eisini er vanligt at bjálkin sum stemmupinnarnir sita í, klovnar ella turrrotnar. Viðhvørt kann hjálpast uppá hetta men viðhvørt kann einki gerast við tað.
Hvar verða klaver framleidd
Í 2008 vórðu 450.000 klaver og flygil seld uppá heimsbasis, harav 12.000 vórðu framleidd í Europa.
I 1997 vórðu tilsamans 400.000 klaver og 60.000 flygil seld á heimsbasis.
Tað verða umleið tvær ferðir fleiri musikkinstrumentir seld ella keypt í USA enn í Europa (fólkatalið er umleið tað sama).
Ídag framleiði Kina ca. 450.000 klaver og flygil og eru tað ca. 200 klaverfabrikkir í Kina. Kvaliteturin er frá semikonsert/konsert til vánaligan kvalitet, so ofta er ringt at skilja hvat er hvørt ….gott ella vánaligt.
Ádrenn 1960 vórðu flestu klaver framleidd í USA og Europa og vórðu tá fleiri hundra merkir at velja ímillum. Í dag verða flestu konsert og semi -konsert framleidd í USA og Vestur Europa.
Í dag verður td. einki klaver framleitt hvørki í Scandinavia ella Onglandi og bert nøkur fá í Vestur Europa.
Russland framleiðir klaver men tað er mest til heimabrúk, tí kvaliteturin er ikki nóg góður.
Umleið 1960 byrjaðu Japanarar at útflyta klaverir. Tey fyrstu ið vórðu útflutt, vórðu ikki góð, men teir lærdu skjótt. Nú verða mest góð og sera góð klaver gjørd í Japan og nøkur fá semi-konsert.
Í 1980 vórðu 250.000 klaver seld í Japan men í 2000 bert 47.000.
Umleið 1980 byrjaðu Koreanarar at útflyta klaverir og varð søgan har tann sama sum í Japan. Har vóru merkir sum Samick, Young Chang og onnur. Í dag verða góð og sera góð klaver gjørd í Korea. Í 1990 tá klaverframleiðslan var í hæddini vórðu 230.000 klaver/flygil framleidd í Korea.
Arbeiðslønin fór skjótt upp bæði í Japan og Korea og byrjaðu hesar fyritøkur at gera klaverir í Indonesia, har arbeiðslønin var og er nógv minni. Mestu klaver úr Indonesia fella undir Vanlig miðal og Góð miðal instrumentir.
Hetta er heimsins størsta klaverfabrikk. Hon fkann framleiða umleið 100.000 klaverir um árið, hevur umleið 3500 arbeiðsfólk og er hon í Guangzhou, Kina.
Umleið 1990 komu fyrstu klaveruni úr Kina og har var søgan aftur tann sama. Tey fyrstu vóru alt annað enn góð, men av tí at tey Japansku og Koreansku merkini høvdu koyrt flest allar klaver framleiðarar í USA og Europa á heysin, hendi tað, at teir gomlu klaver framleiðararnir í USA og Europa, sum sóti inni við stórari ”know how”, nú flyta sína ”expertisu” til Kina.
Støðan er nu global og mangir av teim bestu klaver framleiðara expertunum fra Europa, USA, Japan osv. arbeiða nú saman við ella á Kinesiskum verksmiðum og tær betru verksmiðurnar nýta enntá mesta tilfari til klaveruni úr Europa og USA. Eisini eru fleiri av teim Kinesisku fabrikkunum tær mest nýmótans við øllum sergjørdum avanseraðum tólum.
Td. í 2007 keypti Gibson (guitar fyritøkan) klaverfabrikk nummar tvey í Kina. Hetta var tann triðstørsta klaverfabrikkin í Kina og framleiðir hon umleið 30.000 klaverir um árið. Eisini framleiðir td. Steinway tað bíligastu seriuna av teirra klaverum/flyglum í Kina.
Av teim 36 klaverfabrikkunum í Kina sum tøl eru fyri, framleiddu tær í 2009 tilsamans 375.000 klaverir, harav 31.600 flygil. Útflutningur til Vestur Europa, USA og Australia í 2009, var 114.000 klaver og flygil.
Kinesarar eiga fá merkir sjálvir, so vanligt er at bæði Europeisk og Amerikonsk merkir hava síni klaver og flygil gjørd í Kina. T.d. ger Heilun fabrikkin klaver fyri Wagner, Heilun, Wendl & Lung og Steigerman. Øll hesi merkir eru vanliga somu klaver, við bert smáum kosmetiskum broytingum og ofta eru støddirnar broyttar, td. kann eitt 121 cm klaver í tí eina merkinum eita 120 cm ella 122 cm í einum øðrum osv.
Ein kann ikki samanbera eitt 10 ára gamalt Kinesiskt klaver við eitt fra í dag, tí tey eru so nógv betri og broytt. Tað eru yvir 200 klaver framleiðarar í Kina og vit hava allan skalan fra ringum til sera góð. Fleiri av teimum sum selja hesi klaver í USA og Kanada, siga at tey bestu nú liggja á sama støði sum semi konsert, sjálvsagt fyri ein nógv lægri prís.
Hetta at Kinesisku klaveruni og onnur musikktól eru vorðin góð, er ein svárur biti at svølgja hjá mongum, men minnast skal til, at tað tók Japanskum framleiðarum 15-20 ár at verða góðkend sum góð merkir. Td. komu tey fyrstu Yamaha klaveruni til Kanada undir navninum Steigerman.
Vit umboðamerkir sum
Bechstein…..konsert flygil
Bechstein Academy…semi konsert.
Brodmann….konsert og semikonsert
Brodmann, Bohemia og Wagner, W.Hoffmann (Tradition series): klaver til tann sera kræsna.
Bachman, Samick og onnur, sum eru vælegna bæði til tann kræsna og tann ið byrjar.
Nøkur av hesum merkjum eru a lagri og kunnu roynast i Runavik.
Eg kenni flest øll merkir og kann bjoða tær hollan kunnleika og servicu, bæði ta tað kemur til keyp, umvæling, stemming og intonering.
Vanliga verða klaver deild upp i seks høvuðsbolkar:
Konsertflygil:
I hesum bólki eru bert 6 merkir og tey eru: Bechstein, Bluthner, Bøsendorfer, Fazioli, Steingraeber & Sohne og Steinway.
Semi konsert flygil:
I hesum bólki eru: August Förster, Bechstein (Academy), Estonia. Feurich, Grotrian, Haessler, Mason & Hamlin. Sauter, Schimmel (Konzert), Seiler, Shigeru Kawai, Steinway & Sons (New York) og Yamaha CF (einki av hesum Yamaha er í Føroyum).
Góð kvalitets instrumentir, eitt millumstig imillum semi konsert og húsbrúk.
I hesum bólki eru ov nógv til at taka nakað framúr. ( men td. S4 og S6 Yamaha flygil eru í hesum bólki…einki av hesum Yamaha er í Føroyum)
Goð miðal kvalitetur:
Tað er i hesum bólki at flest fólk keypir og kann nevnast at Yamaha C flygil og U klaver modellini eru í hesum bólki. Eisini eru bæði Wagner, Bachmann, Brodmann og onnur í hesum bólki.
Vanlig miðal klaver. Ikki so góð sum fýra, men góð til tann ið byrjar og alt vanligt klaver spæl.
Undir miðal og vánalig klaver.
Gott at vita um klaver
Tá tað kemur til livitíð er eitt klaver sum er umleið 30 ára gamalt at líkna við ein persón sum er 60-70 ár.
T.d er virði av einum 15 ára gomlum klaveri 50% av nývirði.
og virði av einum 30 ára gomlum klaveri er umleið 25% av nývirði. (tað sum tú kanst keypa tað fyri ídag, sum er ímillum Kr.25-30.000.00) Flestu nýggjari klaver eru einans umleið 104 til 110cm høg og hava lítlað fyllu.
Um tú lesur víðari skilir tú betri hví tey fella í virði í eitt slíkt mát.


text:
Skal Tórshavnar kommuna keypa grót bara fyri at keypa grót?
2021-07-21 11:24
Hóast undirritaða í fleiri førum er endurgivin í miðlunum, so seint sum í gjár í KVF, fyri ikki at vilja hava grótið úr Sandoyartunlinum, meðan undirritaða sat sum borgarstjóri, so loyvi eg mær at endursenda hesa grein til miðlarnar, sum er frá 10/2 2021.
Í Dagur og viku fríggjakvøldið var borgarstjórin í Tórshavnar kommunu, Heðin Mortensen, frammi í miðlunum um, at undanfarna samgonga í Havn hevði sovið í tímanum, tí hon ikki hevði keypt grótið úr Sandoyartunlinum. Minnið er stutt og lætt er at fara um sannleikan. Tað var nevniliga Heðin Mortensen, sum sjálvur sat sum landsstýrismaður í samferðslumálum, herundir landsstýrismaður fyri eysturoyartunnulin, og tí sat við lyklunum til hvat og hvussu hetta tilfeingið kundi brúkast.
Lat tað vera greitt, tað er ikki Tórshavnar kommuna, sum hevur ábyrgdina av grótinum, men er hetta ábyrgdin hjá landsstýrinum og P/F Skálafjarðartunlinum, hvat hetta tilfeingið skal brúkast til. Sjálvandi ynsktu vit eins og øll onnur, at hetta tilfeingið kundi brúkast so skilagott sum yvirhøvur til ber, men tað merkir ikki, at tað er Tórshavnar kommuna skal leggja allar aðrar íløgur til viks fyri at keypa grót fyri 10 tals mió. úr sandoyartunlinum.
Uppskot hava verið um at gera eitt ídnaðarøki á Gomlurætt. Hetta er uttan iva ein skilagóð verkætlan, men her skal viðmerkjast, at Tórshavnar kommuna just hevur bygt eitt ídnaðarøki á Sundi við gróti frá eysturoyartunlinum, eins og vit eru í gongd við at byggja nýggju skansabryggjuna fyri eina hálva milliard.
Ì okkara íløguætlan høvdu vit ikki lagt upp fyri tí 3. Ídnaðarøkinum fyri 30 mió, tí vit m.a. høvdu planlagt eitt nýtt ellis og røktarheim, ein umlættingar og rehabiliterinsdepil umframt ein langhyli við vælveruøki. Eitt ídnaðarøki á gomlurætt hevði í minsta lagi kostað 30 mió. og hevði hetta viðført, at vit vóru noydd at seta onkra aðra íløgu afturum.
Tað virkar sum um, at vit í Tórshavnar kommunu bara skulu keypa grótið úr sandoyartunlinum, tí ongin annar skuldi fáa ágóðan. Er hetta skynsamur politikkur? Er hetta skynsom planlegging ?
Vit vóru tó í samráðingum við tunnulfelagið um at fáa grót til eina íløgu vit sjálvi høvdu raðfest, nevniliga bátahylin í Álakeri. Ùrslitið av hesum samráðingum endaðu úrslitaleyst, tí tað hevði kostað 5 mió meira enn tað grótið vit sjálvi kundu fáa til vega frá útgevstrinum til svimjihylin í Gundadali.
Sum fólkavald hava vit skyldu til at fara væl um skattaborgarans pening.
Okkara politikkur var ikki at keypa fyri at keypa grót, so onnur ikki kunnu fáa gleði av hesum tilfeingi.
Tó skal leggjast afturat, at eg eri eins hørm og øll onnur um ta mongu ferðslu, ið nú fer at koyra ígjøgnum havnargøtur, men hetta er ein avgerð sum tunnilsfelagið hevur tikið saman við Runavíkar kommunu og ikki ein avgerð, ið eigur at hongjast yvir høvdið á undanfarna býráð. Vónandi ber tó til, at skipa hesa ferðslu so skynsamt sum til ber, so havnaborgarar ikki fáa ampa av hesum.
Annika Olsen,
fyrrverandi borgarstjóri í Tórshavnar kommunu